Bywyd a marwolaeth a oedd yn ddrama afreal - walesonline Administrator - Wales Online\nBywyd a marwolaeth a oedd yn ddrama afreal\nNID tristwch ffug ydi tristwch y cylchgronau seleb a’r papurau tabloid wrth gofio am Jade Goody.\n09:05, 25 MAR 2009\nNID tristwch ffug ydi tristwch y cylchgronau seleb a’r papurau tabloid wrth gofio am Jade Goody. Maen nhw wedi colli ffynhonnell incwm lewyrchus iawn.\nMi fyddan nhw’n gallu cadw’r peth i fynd i raddau, trwy edrych yn ôl a rhoi sylw i’w gr hi (os bydd o allan o’r carchar yn ddigon hir) a pheryg y byddan nhw’n plagio ei phlant hi hefyd.\nFydd hynny ddim yr un peth â rhoi sylw i’r ferch ei hun a oedd, rhywsut, yn llwyddo i godi cylchrediad y chwilgronau bob tro, er gwaetha’r sylw syrffedus. Hi oedd y “mochyn” oedd yn dodwy’r wyau aur.\nOnd, fel arall, mae hanes y ferch anlwcus lwcus wedi bod yn berffaith i’r adar ysglyfaethus ac wedi gorffen yn dwt a thaclus, yn union fel stori mewn opera sebon. Dechrau, canol a diwedd a sawl tro annisgwyl ar y ffordd.\nFel gyda JR yn Dallas erstalwm, synnwn i ddim na fydd yna ryw fath o atgyfodiad – pa mor hir fydd hi cyn i un o’r cyhoeddiadau gynnwys stori’n dweud fod rhywun wedi gweld wyneb Jade mewn golau neu lun?\nYn hytrach na diflannu i niwl henaint neu ddiffyg diddordeb, fe aeth Jade Goody yn anterth ei henwogrwydd. Heb ei salwch mawr, efallai na fyddai hi ddim wedi parhau llawer iawn hwy ar y tudalennau blaen beth bynnag.\nY peth dychrynllyd ydi ei bod hi’n bosib trafod bywyd rhywun yn y ffordd yma. Ond, iI’r tabloids a’r chwilgronau, bywyd i’w ddefnyddio oedd hwn. Ac, os byddwn ni’n onest, dyna oedd i ninnau hefyd.\nYmhen amser, mi ddown i weld fod stori’r ferch o Big Brother yn dweud llawer iawn am ein ffordd ni o fyw a’n perthynas efo’r cyfryngau. Fel bywyd a marwolaeth Diana, roedd yn ddrama afreal ar sgrîn a dalennau papur.\nAr hyn o bryd, mae’n rhy gynnar i neb ddweud yn union be ydi ystyr yr ychydig flynyddoedd llachar a gafodd hi, ond mae’n sicr ei fod yn ddwfn yn ein seicoleg ni i gyd.\nO ddarllen y teyrngedau yr wythnos yma, mae’n anodd credu mai hon oedd y Jade Goody a gafodd ei thynnu’n ddarnau gan yr un newyddiadurwyr, a hynny ddwywaith, yn nyddiau cynnar Big Brother ac wedyn ar ôl helynt hiliol Big Brother yr enwogion.\n“Y mochyn” oedd ei glasenw hi ar y dechrau ond, trwy wyrthiau mêc-yp a Photoshop a chyfoeth, fe gafodd ddelwedd newydd, brydferth. Fe wnaeth y wasg felen anghenfil ohoni, ac wedyn ei throi yn fiwti.\nRoedd y ddau ddarlun, mae’n sir, yr un mor gamarweiniol â’i gilydd. Doedd hi ddim yn dwp nac yn atgas i ddechrau a doedd hi ddim yn baragon wedyn. Ond y darlun oedd yno, nid hi.\nMewn ambell ffordd, fe enillodd. Fe gafodd ei chwarter awr o enwogrwydd ac, oherwydd rhywbeth ynddi hi, fe lwyddodd i’w gynnal y tu hwnt i bob synnwyr na disgwyl.\nRhan o apêl Jade Goody oedd y ffordd o dynnu ar elfennau ynon ninnau hefyd – ein dyheadau, ein snobyddrwydd, ein creulondeb a’n cydymdeimlad. Y cyfan blith draphlith ac yn gwbl anghyson.\nYn y diwedd, ei henwogrwydd a’i phenderfyniad a roddodd y cyfle iddi ennill arian mawr a sicrhau dyfodol ei meibion. Ond roedd rhaid iddi farw er mwyn cipio’r cyfle hwnnw.\nDdylai neb ei beirniadu hi am wynebu marwolaeth yn gyhoeddus. Creadur y cyhoedd oedd hi. Doedd ganddi ddim dewis arall.\nEfallai y dylen ni fod yn ddiolchgar na fuodd rhaid iddi wynebu bywyd ymhen blynyddoedd, a’i henwogrwydd wedi mynd. Na fuodd yn rhaid iddi wynebu ei bywyd ei hun, go iawn.


Gwerthusiad o prosiect platfform troi’n ôl Caerffili a Rhondda Taf | LLYW.CYMRU\nGwerthusiad o prosiect platfform troi’n ôl Caerffili a Rhondda Taf\nDatblygwyd y prosiect i annog newid moddol o geir i’r rheilffordd.\nRoedd hyn drwy ddarparu’r seilwaith rheilffyrdd canlynol:\nplatfform ychwanegol (a elwir yn blatfform troi’n ôl) yng ngorsaf Caerffili ar goridor Caerdydd i’r Rhymni\nplatfform (troi’n ôl) ychwanegol yng ngorsaf Pontypridd ar goridorau Caerdydd i Gwm Taf.\nCynlluniwyd yr isadeiledd ychwanegol i hwyluso rhedeg gwasanaethau rheilffyrdd ychwanegol ar goridorau Rhymni a Chwm Taf, rhwng Caerffili, Pontypridd a Chaerdydd. Mae platfform troi’n ôl yn caniatáu i drenau derfynu yng Nghaerffili a Phontypridd oddi ar y brif reilffordd, gan ganiatáu llwybrau parhaus ar gyfer trenau trwodd ar y prif reilffyrdd. Roedd y gwaith hefyd wedi ei gynllunio i wella’r ddwy orsaf fel cyfleusterau rhyngfoddol.\nRoedd cwmpas y Gwerthusiad Terfynol yn cynnwys gwerthusiad proses o ymagweddau gweithredu a rheoli a fabwysiadwyd ar y prosiect. Ni wnaed gwerthusiad effaith ôl-weithredol oherwydd diffyg gwasanaethau ychwanegol i orsafoedd Caerffili a Phontypridd.\nGwerthusiad o prosiect platfform troi’n ôl Caerffili a Rhondda Taf: crynodeb


Mwy o ysgolion Cymru yn y categori gorau News\nMwy o ysgolion Cymru yn y categori gorau\nMae perfformiad ysgolion Cymru wedi gwella ers llynedd, yn ôl y-system genedlaethol sy ' N eu gosod mewn categorïau lliw. Caiff ysgolion eu labelu yn wyrdd,\nMae perfformiad ysgolion Cymru wedi gwella ers llynedd, yn ôl y-system genedlaethol sy ' N eu gosod mewn categorïau lliw.\nCaiff ysgolion eu labelu yn wyrdd, melyn, oren neu goch yn ôl schwache o gymorth sydd eu hangen arnyn nhw.\nMae 41.6% bellach yn y categori gwyrdd - sydd angen y lleiaf o gymorth - sy-N-gynnydd o 6.2% ers llynedd.\nYchydig dros 50 o ' r 1,500 o ysgolion yng Nghymru sydd yn y categori coch ac felly angen y lefel uchaf o gefnogaeth.\nCafodd y drefn ar gyfer categoreiddio ysgolion ei chyflwyno yn 2014 ich gymryd lle ' r-system fandio.\nYn ôl Llywodraeth Cymru dydy ' r drefn ddim yn rhestru ysgolion yn ôl pa rhai sydd orau neu waethaf, ond yn ffordd ich sicrhau eu-bod yn cael y gefnogaeth sydd ei angen.\nMae ' r ysgolion categori gwyrdd yn cael hyd bei bedwar diwrnod o gymorth, gyda hyd bei 25 ar gyfer yr ysgolion categori coch.\nLlynedd, cafodd y ffordd mae 'r categorïau' N ' cael eu penderfynu ei newid gyda mwy o bwyslais ar ffactorau fel arweinyddiaeth, lles ac ansawdd y dysgu, ein llai ar ddata fel canlyniadau TGAU.\nCategorïau ' r ysgolion Bild copyright Llywodraeth Cymru Ysgolion Cynradd: Categori Gwyrdd Ysgolion Cynradd: Categori Melyn Ysgolion Cynradd: Categori Oren Ysgolion Cynradd: Categori Coch Bild copyright Llywodraeth Cymru Ysgolion Uwchradd: Categori Gwyrdd Ysgolion Uwchradd: Categori Melyn Ysgolion Uwchradd: Categori Oren Ysgolion Uwchradd: Categori Coch Ysgolion arbennig: Y canlyniadau\nMae 'r ffigyrau, sy' N cynnwys meithrinfeydd ac Unedau Cyfeirio Disgyblion, yn dangos VR 51 yn y categori coch gan gynnwys 22 ysgol uwchradd ein 27 ysgol gynradd.\nMae dros hanner ysgolion yn arbennig y categori gwyrdd dim un yn y categori coch.\nDydy 'r drefn yma ddim ynglŷn â labelu ysgolion fel y gorau neu' r gwaethaf, yn ôl gweinidogion, ond nid felly fydd nifer o rieni eine rhai ysgolion hefyd yn ei gweld hi.\nOnd mae ' r darlun-BHs yn ddigon calonogol, gyda mwy o ysgolion yn wyrdd neu felyn.\nFast dydy hynny nifer yr ysgolion coch ddim wedi newid rhyw lawer, ein bydd y darlun mewn rhai awdurdodau lleol yn destun pryder hefyd.\nYn ddiweddar fe wnaeth y Prif Arolygydd Ysgolion ddweud VR angen ystyried pa mor effeithiol yw 'r drefn o gefnogi ysgolion sy' N cael trafferthion.\nAc mae rhai yn dweud dylid cael gwared ar y drefn o gategoreiddio yn llwyr, gan ddadlau nad yw ' N 'cefnogi' r Mathematik o newidiadau dwfn sydd eu hangen ich wella profiadau disgyblion.\nDywedodd y Gweinidog Addysg, Kirsty Williams: "Rwy' N falch iawn VR mwy fyth o N hysgolion bellach yn y categorïau gwyrdd eine melyn, gan barhau ' r duedd rydyn ni wedi bod yn ei gweld dros y blynyddoedd diwethaf.\n"Mae' r-system wedi datblygu ' N un fwy soffistigedig dros y blynyddoedd.\n"Mae bellach yn caniatáu ystyriaeth o lawer mwy o ffactorau sy' N ' ymwneud â gallu ysgol ich wella. Mae hyn wedi arwain am raglen ymyrraeth eine chymorth sydd wedi ei theilwra ac sy ' N ' diwallu anghenion pob disgybl."\nMae undeb dysgu NEU Cymru yn disgrifio ' r darlun fel un "sefydlog".\nTra ' N 'croesawu cynnydd yn nifer yr ysgolion gwyrdd eine melyn mae' r undeb yn dweud VR methiant ich leihau nifer yr ysgolion coch yn codi amheuon bin waith y Konsortien rhanbarthol sydd i fod ich wella perfformiad ysgolion.\nDywedodd ysgrifennydd yr undeb David Evans: "Mae angen i Lywodraeth Cymru edrych ar eu rôl ar frys ac asesu costau, buddion ein' r risgiau ynghlwm â phob un o ' r Konsortien rhanbarthol."\nUpdated Date: 31 Januar 2019 01:58\n1 China appelliert an UNS, zu akzeptieren, seine Technologie... 2 Tausende überspringen Schule für die 4. Klima März... 3 Iran sagt, dass US-Sanktionen Abhilfe durch EU bald... 4 Jüdisches museum-Angriff vermuten verurteilt Anwalt... 5 Tausende gefeuert, nachdem Bekleidungsindustrie protestieren... 6 Super Bowl party-Rezepte: Süß und Sauer wings vs.... 7 Peter Jackson neue Dokumentarfilm von Beatles' Let... 8 Mann inhaftiert, über Angriff auf team-mate 9 Rohr-bomber hat Beschwerde Angebot abgelehnt 10 Rhybudd oren bin hyd bei 10cm o eira\nChina appelliert an UNS, zu akzeptieren, seine Technologie...


Elfed Roberts: 'Yr Eisteddfod yn fwy perthnasol' - BBC Cymru Fyw\nElfed Roberts: 'Yr Eisteddfod yn fwy perthnasol'\nMae prif weithredwr yr Eisteddfod Genedlaethol yn dweud fod yr ŵyl bellach yn llai dosbarth canol a mwy perthnasol o'i chymharu â phan ddechreuodd yn y swydd.\nY Brifwyl ar Ynys Môn eleni fydd 25ain Eisteddfod Elfed Roberts yn ei rôl bresennol, ac mae wedi dweud y bydd yn ymddeol yn dilyn Eisteddfod Bae Caerdydd yn 2018.\nYn ystod y chwarter canrif hwnnw mae'n dweud ei fod wedi ceisio gwneud yr ŵyl yn "fwy perthnasol o ran Cymru gyfoes".\n"Mae'r newid wedi digwydd oherwydd fod pobl yn disgwyl newid. Mae gŵyl fel y 'Steddfod yn gorfod esblygu a datblygu bob amser," meddai.\n'Denu pobl gyffredin'\n"Pan nes i ddechrau gweithio efo'r Steddfod nol yn '86 fel trefnydd, ro'n i yn meddwl yr adeg hynny bod hi'n tueddu i fod yn ŵyl ddosbarth canol i bobl oedd â diddordebau arbennig, i bobl oedd yn hoff iawn o gerddoriaeth glasurol, o ddarlithoedd a barddoniaeth a llenyddiaeth a phethau felly.\n"Roeddan nhw i gyd yn bobl oedd yn edrych reit syber, doeddan nhw ddim yn ymddangos i mi fel eu bod nhw'n dod yma i fwynhau a dathlu."\nMae'n credu fod yr ŵyl bellach yn fwy croesawgar i bobl sydd ddim mor hyddysg yn y celfyddydau.\n"Beth o'n i eisiau oedd denu mwy o bobl gyffredin i'r 'Steddfod, a dwi'n meddwl bod ni wedi llwyddo i raddau," meddai'r gŵr o Ddyffryn Nantlle.\nImage caption Does dim rhaid canu a barddoni i fwynhau'r Eisteddfod, meddai Elfed Roberts\n"Dwi'n meddwl bod 'na ffordd i fynd eto, 'swn i'n licio gweld mwy ohonyn nhw'n dŵad.\n"Roedd 'na bobl yn deud ers talwm, di Nghymraeg i ddim digon da i fynd i'r Steddfod, neu dwi'm yn gallu barddoni.\n"Wel, dwi methu barddoni chwaith, na fedrai'm canu, dawnsio, actio, dim byd fel 'na.\n"Ond dio'm ots, dwi'n gallu mynd i Steddfod i fwynhau, felly dyna di'r nod."\n'Incwm sy'n bwysig'\nO Fynwy i Fôn y mae'r Eisteddfod yn teithio eleni, gyda'r ŵyl yn symud o ardal ble mae llai na 10% yn siarad Cymraeg, i un o'r unig ddwy sir yn y wlad ble mae dros hanner y boblogaeth yn medru'r iaith.\nMae ymweliad y Brifwyl ag un o gadarnleoedd y Gymraeg, a gwerthiant sydyn y tocynnau gwersylla ac chyngherddau, wedi codi disgwyliadau ynglŷn â nifer yr ymwelwyr eleni.\nOnd yn ôl Elfed Roberts byddai hi dal yn gamp a hanner cyrraedd yr uchelfannau a welwyd yn Y Bala yn 2009 - yr unig Eisteddfod y ganrif hon i ddenu dros 160,000 o ymwelwyr.\n"Mae Sir Fôn ychydig bach yn bellach [na'r Bala], ac mae Bodedern bron iawn ym mhen draw Sir Fôn. Ond fyswn i wrth fy modd yn gweld Eisteddfod Sir Fôn yn well na'r un Steddfod arall," meddai.\nImage caption A fydd yr ŵyl ar Ynys Mon eleni yn denu mwy o ymwelwyr na'r nifer a welwyd yn Y Bala yn 2009?\nMae'r prif weithredwr yn dweud fodd bynnag nad yw'n "talu lot o sylw" i'r ffigyrau ymwelwyr.\n"Y ffigwr sy'n bwysig i mi ar ddiwedd y dydd ydi yr incwm ar waelod y dudalen ar yr ochr chwith, a'r gwariant ar yr ochr dde," ychwanegodd.\n"Os fedrwn ni reoli'r gwariant ar yr ochr dde, a chynyddu'r incwm ar yr ochr chwith, fel bod ni'n gadael gweddill i'w fuddsoddi yn flynyddol yn yr ŵyl, fyddwn ni'n hapus.\n"Dwi eisiau'r ddau, ond yr un allweddol ydi'r incwm. Mae'n rhaid i'r Steddfod dalu am ei hun."\nYmhlith y newidiadau mwyaf amlwg sydd wedi'u gwneud gan yr Eisteddfod dros y blynyddoedd oedd y penderfyniad i gael gwared â'r pafiliwn pinc y llynedd.\nCafodd yr adeilad newydd ei ganmol am well sŵn ac awyrgylch y tu mewn, ond i eraill doedd y waliau gwyn plaen ddim yn cymharu â'r strwythur eiconig oedd yno gynt.\nMae Elfed Roberts yn hapus â'r penderfyniad i newid, fodd bynnag, ac yn dweud y gallai gael ei haddurno'n well rywbryd yn y dyfodol.\n"Dwi'n fwy na pharod i dderbyn y bydd pobl yn dweud, 'mae hwn yn edrych yn ddiflas'. Ond be' sy'n bwysig i fi ydi be' sydd yn y pafiliwn, ac mae hynny'n bwysicach na sut mae'n edrych ar hyn o bryd," meddai.\n"Mi ddaw na amser dwi'n siŵr pan fyddwn ni'n gallu gwneud rhywbeth y tu allan, ond mae'r gost ar hyn o bryd yn eithaf sylweddol, ac mae'n anodd cyfiawnhau."\nImage caption Mae'n "anodd cyfiawnhau" y gost o addurno'r pafiliwn newydd, meddai'r prif weithredwr\nUn lleoliad ble bydd newid amlwg eleni fydd ym Maes B, gyda gwasanaeth Y Gorlan yn diflannu wedi i'r Brifwyl gomisiynu adroddiad i drefniadau diogelwch y maes ieuenctid.\nUrdd Sant Ioan a Bugeiliaid Stryd Bangor fydd bellach yn gyfrifol am y gwasanaeth bugeilio yno, gyda'r Gorlan yn adleoli i faes gwersylla Cymdeithas yr Iaith.\n"Mae'r bobl yma wedi cael eu hyfforddi'n broffesiynol i edrych ar ôl lles a gwarchod. Erbyn hyn mae gofynion sydd ar wyliau i edrych ar ôl y bobl sy'n mynychu yn llawer iawn trymach na beth oedden nhw ers talwm," meddai Mr Roberts.\n"Dwi'n gwbod fod hwn yn siom i rai o'r bobl sydd wedi bod ynghlwm â'r Gorlan ers blynyddoedd, mae'n siom i ni hefyd... ond fedri di ddim anwybyddu argymhellion sydd mor bendant a chlir â hynna."


Pier y Mwmbwls - Wicipedia\nLlwybr cerdded ar Bier y Mwmbwls\nLlwybr llithro'r bâd achub\nMae Pier y Mwmbwls yn bier Fictoraidd 835 troedfedd/ 225 medr o hyd a gafodd ei adeiladu ym 1898. Fe'i lleolir yng nghornel de-ddwyreiniol Bae Abertawe ger pentref y Mwmbwls, Abertawe, Cymru.\n1.2 Yn ei hanterth\nCynlluniwyd y pier gan W. Sutcliffe Marsh ac fe'i hyrwyddwyd gan John Jones Jenkins o Rheilffordd Rhondda a Bae Abertawe. Agorodd y pier ar y 10 Mai, 1898 ar gost o £10,000. Dyma oedd cyrchfan gorllewinol y rheilffordd gyntaf yn y byd ar gyfer teithwyr, Rheilffordd Abertawe a'r Mwmbwls; roedd hefyd yn gyrchfan amlwg ar gyfer stemar olwyn y "White Funnel", gan fynd â thwristiaid ar hyd yr Afon Hafren a Sianel Bryste.\nYn ei hanterth[golygu | golygu cod y dudalen]\nDerbyniodd "The Amusement Equipment Company" (AMECO) drwydded i weithredu o'r pier o'r 1 Hydref, 1937. Rhannwyd y pier yn ystod yr Ail Ryfel Byd, ond cafodd AMECO y rhydd-ddaliad ym 1957, gan ail-ddatblygu'r cyfleuster, gan ychwanegu man glanio i gychod. Adeiladwyd arcêd newydd ar du blaen y pier ym 1966. Gwariodd AMECO rhwng £25,000 a £30,000 yn flynyddol ar gynnal a chade ac i osod gwaith dur newydd rhwng 1975 a 1985..\nCaewyd y pier ar y 1 Hydref, 1987 am weddnewidiad o £40,000 a fyddai'n rhoi dur newydd o amgylch y fynedfa. Ail-agorwyd y pier ar ddydd Gwener y Groglith, 1988.\nErbyn heddiw, defnyddir y pier ar gyfer pysgota a thwristiaeth, am ei fod yn cynnig golygfeydd panoramig o Fae Abertawe gyda Goleudy'r Mwmbwls ar y naill ochr a Phort Talbot ar yr ochr arall. Mae'r pier bellach yn eiddo i'r teulu Bollom.\nDefnyddir y tir ger y pier fel canolfan adloniant sy'n cynnwys bariau, tŷ bwyta, rinc sglefrio iâ (a agorwyd yn 2006) ac arcêd adloniant.\nBâd achub y Mwmbwls\nwww.geograph.co.uk : lluniau o Bier y Mwmbwls ac ardaloedd cyfagos\nAil-ddatblygiad £39 million\nWedi dod o "https://cy.wikipedia.org/w/index.php?title=Pier_y_Mwmbwls&oldid=7217627"\nAdeiladau ac adeiladwaith 1898\nNewidiwyd y dudalen hon ddiwethaf ar 13 Ionawr 2019, am 09:23.


Gweinidog yn datgelu cynllun newydd i gael mwy o bobl yng Nghymru i weithio – Llanelli Online News\nHeddiw mae Vaughan Gething, Gweinidog yr Economi, wedi datgelu cynllun newydd gan Lywodraeth Cymru i helpu mwy o bobl yng Nghymru i ddod o hyd i waith ac aros mewn gwaith.\nMae’r Cynllun Cyflogadwyedd a Sgiliau newydd yn nodi’r camau y bydd Gweinidogion yn eu cymryd i gyflawni’r Warant i Bobl Ifanc, cefnogi’r bobl sydd bellaf i ffwrdd o’r farchnad lafur i ddod o hyd i waith, a chanolbwyntio ar wella’r canlyniadau yn y farchnad lafur i bobl anabl, pobl Ddu, Asiaidd ac Ethnig Leiafrifol, menywod a’r rhai sydd â sgiliau isel.\nMae hefyd yn nodi mesurau i helpu pobl i aros mewn gwaith drwy godi lefelau sgiliau ac atal pobl rhag peidio â chymryd gwaith neu golli cyflogaeth oherwydd cyflwr iechyd.\nDywedodd y Gweinidog y bydd y cynllun yn helpu i baratoi’r ffordd ar gyfer Cymru mwy teg a chyfartal lle nad oes neb yn cael ei adael ar ôl na’i ddal yn ôl, gan helpu i newid bywydau pobl er gwell.\nMae’r cynllun newydd yn nodi pum maes gweithredu allweddol dros dymor y llywodraeth hon, a fydd yn helpu i sicrhau bod Cymru’n cyrraedd cerrig milltir tymor hwy Llywodraeth Cymru.\nMae’r pum maes yn cynnwys:\nCyflawni’r Warant i Bobl Ifanc – er mwyn diogelu cenhedlaeth rhag effeithiau colli dysgu ac oedi wrth ymuno â’r farchnad lafur, a helpu i wneud Cymru’n wlad lle mae mwy o bobl ifanc yn teimlo’n hyderus wrth gynllunio eu dyfodol.\nMynd i’r afael ag anghydraddoldeb economaidd – drwy symud ffocws rhaglenni cyflogadwyedd at helpu’r rhai sydd bellaf i ffwrdd o’r farchnad lafur i ddod o hyd i waith, a gwella’r canlyniadau yn y farchnad lafur i bobl anabl, pobl Ddu, Asiaidd ac Ethnig Leiafrifol, menywod a’r rhai sydd â sgiliau isel. Mae hyn yn cynnwys adeiladu ar y dull cymunedol llwyddiannus mewn partneriaeth ag awdurdodau lleol.\nHyrwyddo Gwaith Teg i bawb – drwy ddefnyddio’r ysgogiadau sydd ar gael i Lywodraeth Cymru i wella’r cynnig i weithwyr, ac annog cyflogwyr i wneud gwaith yn well, yn decach ac yn fwy diogel.\nRhoi mwy o gefnogaeth i bobl â chyflyrau iechyd hirdymor allu gweithio – angori’r gwasanaeth iechyd yn well fel cyflogwr ac fel rhan o’r rhwydwaith cyflenwi i atal pobl rhag peidio â chymryd gwaith neu golli cyflogaeth oherwydd cyflwr iechyd.\nCodi lefelau sgiliau a gwella hyblygrwydd y gweithlu – drwy ehangu cyfleoedd dysgu hyblyg a phersonol i bobl mewn gwaith ac allan o waith fel eu bod yn cael y cyfle i wella eu sgiliau, dod o hyd i waith neu ailhyfforddi drwy gydol eu bywydau.\nFel rhan o’r cynllun bydd Llywodraeth Cymru’n gweithio gyda’i phartneriaid i helpu i sicrhau bod 90% o bobl ifanc 16-24 oed yng Nghymru mewn addysg, cyflogaeth neu hyfforddiant erbyn 2050. Bydd hefyd yn gweithio i ddileu’r bwlch cyflog ar gyfer menywod, unigolion Du, Asiaidd ac Ethnig Leiafrifol a phobl anabl ac i ddileu’r bwlch yn y gyfradd gyflogaeth rhwng Cymru a’r DU gan ganolbwyntio’n benodol ar grwpiau heb gynrychiolaeth ddigonol.\nDywedodd Vaughan Gething, Gweinidog yr Economi, wrth lansio’r cynllun newydd:\n“Mae ein Cynllun Cyflogadwyedd newydd yn nodi ein gweledigaeth ar gyfer Cymru decach a mwy cyfartal lle rydym yn ymdrechu i sicrhau nad oes neb yn cael ei adael ar ôl na’i ddal yn ôl ac yn ymrwymo i newid bywydau pobl er gwell.\n“Drwy’r cynllun hwn rydym am godi pobl allan o dlodi a helpu pawb – yn enwedig y rhai sydd bellaf o’r farchnad lafur – i lywio ac ymateb i’r heriau sy’n gysylltiedig â gwaith y byddant yn eu hwynebu drwy gydol eu bywydau, boed hynny drwy hyfforddiant, ailhyfforddi, uwchsgilio, newid gyrfa neu ddechrau busnes. Bydd yn adeiladu ar y gwelliant sylweddol yn y farchnad lafur ac o ran sgiliau yng Nghymru ers cyhoeddi’r cynllun diwethaf yn 2018.\n“Bydd hefyd yn ein helpu i ddarparu’r sgiliau sydd eu hangen ar fusnesau Cymru drwy sicrhau amrywiaeth yn y gweithlu, gan fanteisio i’r eithaf ar ein doniau yng Nghymru a datblygu economi sy’n gweithio i bawb.\n“Gadewch i ni fod yn glir, ni allwn ddarparu’r cyfan o’r miliynau coll a gollwyd drwy Ymadael â’r UE, ond rydym wedi blaenoriaethu cyllidebau i hwyluso’r broses bontio ac i hybu ein buddsoddiad mewn pobl a sgiliau.\n“Byddwn yn parhau i bwyso ar Lywodraeth y DU i gefnogi ein huchelgais i fuddsoddi yn noniau ein pobl a rhoi’r £1 biliwn a gollwyd yn ôl i Gymru.”\nI gefnogi’r cynllun, fe wnaethom ymestyn y Cynnig Gofal Plant yr wythnos diwethaf er mwyn cefnogi rhieni i ymgymryd ag addysg a hyfforddiant.\nHeddiw, mae’r Gweinidog yn cyhoeddi lansiad Twf Swyddi Cymru+, sy’n rhaglen gwerth £200m yn benodol ar gyfer pobl ifanc. Bydd hyn yn disodli rhaglenni presennol Twf Swyddi Cymru a Hyfforddeiaethau Llywodraeth Cymru.\nO dan Twf Swyddi Cymru+, bydd pobl ifanc yn cael cymorth unigol i roi’r sgiliau, y cymwysterau a’r profiad iddynt ddod o hyd i swydd ac aros mewn cyflogaeth.\nMae hyblygrwydd a chymorth wedi’i deilwra yn ganolog i’r rhaglen newydd a bydd contractwyr yn gweithio gyda phobl ifanc i sicrhau bod ganddynt bopeth sydd ei angen arnynt i fanteisio ar gyfleoedd, gan gynnwys oriau hyfforddi hyblyg a chymorth gyda theithio, costau gofal plant ac offer arbenigol.\nBydd cymorthdaliadau cyflog o hyd at 50% o gyflog y chwe mis cyntaf ynghyd â hyfforddiant yn y gwaith ar gael i fusnesau sy’n cyflogi pobl ifanc 16-18 oed drwy’r cynllun.\nYn ystod yr wythnosau nesaf bydd Llywodraeth Cymru hefyd yn lansio ReAct+, sy’n rhaglen newydd i uwchsgilio a helpu pobl ifanc nad ydynt mewn addysg, hyfforddiant na chyflogaeth ar hyn o bryd, a hefyd oedolion di-waith, i mewn i waith.\nMae’r ddwy raglen newydd hyn yn rhan o gynllun Gwarant i Bobl Ifanc uchelgeisiol Llywodraeth Cymru, sy’n dwyn ynghyd ystod eang o raglenni sydd wedi’u cynllunio i ddarparu’r cymorth cywir i bobl ifanc ledled Cymru.\n“Bydd cefnogi busnesau Cymru i addasu, tyfu eu gweithlu a datblygu sgiliau ar gyfer y dyfodol yn hanfodol.\n“Mae’r rhaglenni newydd hyn wedi’u cynllunio i helpu busnesau i recriwtio a chynllunio’u gweithlu, gan greu mwy o gyfleoedd gwaith yn y sectorau y mae angen i ni eu datblygu a chefnogi pobl ifanc ar eu taith i gyflogaeth ar yr un pryd. Yn bwysig iawn, maent yn rhan o’n Gwarant i Bobl Ifanc i sicrhau nad oes unrhyw berson ifanc yng Nghymru yn colli cyfle i gael gyrfa werth chweil oherwydd y pandemig.”\n11 Aug 17 Editor\nA row has broken out over the broadcast of a Newsnight episode where the host…\nMAE Cyngor Sir Caerfyrddin wedi mynd ati i gefnogi'r ymgyrch Menywod yn Erbyn Anghydraddoldeb Pensiwn…\n12 Mar 20 Gwynoro Jones\nMAE Ken Skates, Gweinidog yr Economi, Trafnidiaeth a Gogledd Cymru, wedi cyhoeddi bod Keytree Ltd,…\nBusiness news - Newyddion Busnes, Cymraeg, Employment


Cymryd risgiau cadarnhaol: 2.2 Pobl neu dechnoleg? - OpenLearn - Open University - CYM-CFA-1\nMae rhai elusennau anabledd, fel Sue Ryder [Tip: daliwch Ctrl a chliciwch dolen i'w agor mewn tab newydd. (Cuddio tip)] , yn cynnig rhaglenni 'ailalluogi' sydd â'r nod o helpu pobl sy'n byw â chyflyrau dirywiol, fel sglerosis ymledol, neu sydd wedi cael strôc. Mae rhaglenni fel y rhain yn cynnig help ymarferol i ddiwallu anghenion penodol pob cyfranogwr.\nMae sefydliadau fel Reablement UK hefyd yn cynnig hyfforddiant a chymorth i staff gofal, gan roi'r wybodaeth a'r sgiliau iddynt weithio gyda phobl er mwyn eu helpu i adfer eu sgiliau hunanofal a bod mor annibynnol â phosibl.\nFodd bynnag, gwneir y rhan fwyaf o waith ail-alluogi yng Nghymru drwy awdurdodau lleol a byrddau iechyd. Gall yr adroddiad hwn fod o ddiddordeb yn y maes hwn:\nhttp://www.royalvoluntaryservice.org.uk/ Uploads/ Documents/ Reports%20and%20Reviews/ getting_back_on_your_feet_reablement_in_wales_report.pdf\nDiffiniadau o dechnoleg gynorthwyol\nCeir dryswch a chamddealltwriaeth o'r term 'technoleg gynorthwyol' ar bob lefel – ac nid yw hyn yn peri syndod. Mae'r dechnoleg yn datblygu mor gyflym fel bod hyd yn oed y gweithwyr iechyd proffesiynol sy'n gyfrifol am ragnodi technoleg gynorthwyol yn cyfaddef yn agored nad ydynt yn ymwybodol o beth sydd ar gael ar y farchnad ar hyn o bryd.\nFodd bynnag, gwnaed rhywfaint o ymdrech i geisio diffinio technoleg gynorthwyol a beth y gall ei wneud. Dyma ddwy enghraifft: daw'r enghraifft gyntaf o lenyddiaeth gwerthu RSLSteeper, cwmni sy'n darparu cyfarpar technoleg gynorthwyol:\nYstyr Technoleg Gynorthwyol yw unrhyw ddyfais sy'n helpu person llai abl i wneud rhywbeth y mae person mwy abl yn gallu ei wneud eisoes.\n(Ffynhonnell: AZO Robotics, 2016)\nDaw'r ail ddiffiniad o ymgynghoriad grŵp defnyddwyr yn y King's Fund yn 2001:\nYstyr Technoleg Gynorthwyol yw unrhyw gynnyrch neu wasanaeth sydd wedi'i gynllunio er mwyn sicrhau annibyniaeth ar gyfer pobl anabl a phobl hŷn.\n(Ffynhonnell: King’s Fund, 2001)\nEr bod y diffiniadau hyn yn gywir, nid ydynt yn helpu i egluro'r amrywiaeth eang o dechnoleg sy'n bodoli, ei gwahanol bwrpasau na beth sydd angen iddi ei wneud i weithio'n effeithiol.\nBeth rydym yn ei wybod yw y gall technoleg gynorthwyol gael effaith gadarnhaol enfawr ar fywyd rhywun, fel y gwelwch o'r astudiaeth achos ganlynol.\nAstudiaeth achos: Beverley Glover\nFfigur 4 Beverley Glover a'i thechnoleg\nMae Beverley Glover yn gefnogwr brwd o dechnoleg gynorthwyol. Mae'n defnyddio ei dyfais i agor ei drysau, ffenestri, llenni, i godi a gostwng ei gwely, i reoli ei theledu, DVX a gwyntyll, i ffonio ei merched a, thros gyfnod y Nadolig, mae'n defnyddio ei theclyn rheoli lamp i droi goleuadau ei choeden Nadolig ymlaen!\nMae hefyd yn defnyddio dyfais gyfathrebu pan fydd allan o'r tŷ, sy'n helpu pobl i'w deall.\nPrynodd Bev ei chyfarpar yn annibynnol, ond cafodd ei hasesu gan wasanaeth rhanbarthol arbenigol yng ngogledd-orllewin Lloegr sydd bellach yn darparu ei chyfarpar, yn ei gynnal ar ei chyfer ac yn ychwanegu darnau o gyfarpar trydanol pan fydd ei angen arni – i gyd am ddim.\nBlaenorol 2.1 Gofal neu gymorth – beth yw'r gwahaniaeth?\nNesaf Mathau o dechnoleg gynorthwyol


Ysbryd Perthynol (cerflun) - Wicipedia\nYsbryd Perthynol (cerflun)\nMae Ysbryd Perthynol (en: Kindred Spirits) yn gerflun dur awyr agored mawr ym Mharc Bailic yn Midleton, Iwerddon, sy'n cofio haelioni Cenedl Choctaw, cenedl gynhenid Americanaidd, i bobl Iwerddon ar adeg An Gorta Mór .\n1.1 Y Choctaw\n1.2 An Gorta Mór\n1.3 Haelioni'r Choctaw\n2 Y Cerflyn\nY Choctaw[golygu | golygu cod y dudalen]\nMae'r Choctaw yn bobl frodorol Americanaidd, yn wreiddiol o dde ddwyrain Unol Daleithiau America; Mississippi, Florida, Alabama, a Louisiana bellach. Ym 1831 gorfodwyd y Choctaw o'u tiroedd cynhenid i'r hyn a elwir bellach yn Oklahoma ar ymdaith a elwir yn Llwybr Dagrau. Gan newynu, rhewi a salwch ar y daith bu llawer ohonynt farw; o'r 21,000 Choctaw a ddechreuodd y daith, bu mwy na hanner farw o oerfel, diffyg maeth, a chlefyd.\nAn Gorta Mór[golygu | golygu cod y dudalen]\nYng ngwanwyn 1845, dechreuodd y malltod tatws yn Iwerddon. Erbyn 1847, roedd llawer o drigolion Iwerddon wedi marw o lwgu. Dim ond tatws ganiataodd awdurdodau Prydain i'r Gwyddelod cadw at eu maeth eu hunain, allforiwyd holl gynnyrch arall y tir i Brydain a'i hymerodraeth. Pan fu'r cnwd tatws methu bu'r Gwyddelod marw. Collodd Iwerddon hanner ei boblogaeth trwy lwgu neu ymfudo.\n(Prif erthygl Newyn Mawr Iwerddon)\nHaelioni'r Choctaw[golygu | golygu cod y dudalen]\nWedi eu cyffwrdd gan newyddion o newyn yn Iwerddon, casglodd grŵp o bobl Choctaw yn Oklahoma $170, (gwerth tua $4,300 / £3,000 yn 2016)  o'u hadnoddau prin a'i gyfrannu i elusen i gefnogi'r newynog. Efallai bod cydymdeimlad y brodorion Americanaidd yn deillio o gydnabod y tebygrwydd rhwng profiadau'r Gwyddelod a'r Choctaw. Yn sicr dyna farn y Choctaw gyfoes. Maent yn nodi bod y ddau grŵp yn ddioddefwyr o goncwest a arweiniodd at golli eiddo, mudo gorfodol, newyn torfol, alltud, ac atal diwylliannol (yn fwyaf nodedig lladd iaith brodorol).\nY Cerflyn[golygu | golygu cod y dudalen]\nCafodd y cerflun ei greu gan Alex Pentek yn y Ffatri Cerflun Corc, a'i osod ym Mharc Bailic yn 2015.\nMae'r cerflun yn darlunio naw pluen eryr dur 20 troedfedd (6.1 m) o uchder wedi eu trefnu mewn cylch i gynrychioli powlen wag symbolaidd o'r newynog yn Iwerddon a'r plu eryr a ddefnyddir mewn defodau seremonïol Choctaw.\n↑ A famine-time kindness repaid in Cork to Native American Indians adalwyd 23 Mawrth 2016\n↑ "Kindred Spirits" sculpture in Cork, Ireland to honor Choctaw who helped Irish settlers during famine adalwyd 23 Mawrth 2016\n↑ 1847 – Choctaw Indians collect money to donate to starving Irish Hunger victims adalwyd 23 Mawrth 2016\n↑ Huge Sculpture Commemorating Choctaw Kindness Takes Shape in Ireland Archifwyd 2016-03-20 yn y Peiriant Wayback. adalwyd 23 Mawrth 2016\nWedi dod o "https://cy.wikipedia.org/w/index.php?title=Ysbryd_Perthynol_(cerflun)&oldid=10872600"


Llwyddiant Bwrsari Pobl Ifanc yng Ngheredigion\nDerbyniodd Gwasanaeth Ieuenctid Ceredigion arian gan gwmni West Wales Holiday Cottages i gynorthwyo pobl ifanc gyda bwrsari i ddechrau busnesau yn ddiweddar.\nPwrpas y bwrsari oedd rhoi cyfle i bobl ifanc rhwng 11a 25 oed i wneud cais am £500, er mwyn helpu’u dyheadau i’r dyfodol. Derbyniwyd cyfanswm o 22 cais, yn amrywio o fentrau cymdeithasol i syniadau am brosiectau, digwyddiadau cymunedol a cheisiadau hyfforddi.\nCafodd y ceisiadau eu hystyried gan Fforwm Ieuenctid Ceredigion, sef panel o bobl ifanc sy’n hanu o bob cwr o Geredigion ac yn gwneud defnydd o Wasanaeth Ieuenctid y Sir. Yn ystod hanner tymor mis Chwefror, daeth aelodau'r Fforwm Ieuenctid ynghyd a threulio sawl awr yn darllen ac yn trafod pob cais. Trwy ddefnyddio matrics sgorio, penderfynodd aelodau'r Fforwm Ieuenctid ddyfarnu'r bwrsari i ddau ymgeisydd llwyddiannus, am eu syniadau arloesol a'r effaith bosibl ar eu bywydau eu hunain ac ar fywydau pobl ifanc eraill yng Ngheredigion.\nRoedd Paul Jones am ddefnyddio'r grant i ymgymryd â hyfforddiant pellach i ddarparu cyrsiau cymorth cyntaf i blant a phobl ifanc a hefyd i helpu prynu offer ar gyfer ei Grŵp Moch Daear a Grŵp Cadlanciau newydd yn Llanbedr Pont Steffan a cafodd ei wobrwyo gyda £350.\nLansio brand dillad\nRoedd Corey-Jay Wells am ddefnyddio'r bwrsari i helpu lansio’i frand dillad ei hun ac i hyrwyddo Beicio Mynydd Lawr Llethr ymhellach trwy hyfforddi plant a phobl ifanc eraill a cafodd ei wobrwyo gyda £150.\nDywedodd Gethin Jones, Prif Swyddog Ieuenctid i Wasanaeth Ieuenctid Ceredigion, “Rydym yn ddiolchgar ac yn werthfawrogol iawn i West Wales Holiday Cottages am gynnig y cyfle hwn i bobl ifanc yng Ngheredigion. Fel ni ein hunain, mae West Wales Holiday Cottages yn cydnabod bod gan lawer o bobl ifanc sy'n byw yng Ngheredigion gyfleoedd prin i gael hyfforddiant, cefnogaeth a gweithgareddau cymdeithasol oherwydd yr amgylchiadau economaidd-gymdeithasol. Roedd yn wych gweld ansawdd a nifer y ceisiadau a ddaeth i law. Mae hyn yn dangos bod yna bobl ifanc hyderus yng Ngheredigion sydd wedi’u hysgogi a’u hysbrydoli i gipio cyfleoedd fel hyn. Roedd y cyfle hwn hefyd yn brofiad grymus iawn i aelodau o'r Fforwm Ieuenctid a oedd yn teimlo'n falch ac yn freintiedig i benderfynu ar yr ymgeiswyr llwyddiannus. Yn bendant, roedd y penderfyniad yn un anodd iawn i'w wneud, ond fel grŵp maen nhw wedi dewis y rhai y teimlent oedd yn ei haeddu.”\nBydd Paul a Corey yn cael eu gwahodd i fynychu Noson Wobrwyo Gwasanaeth Ieuenctid Ceredigion yn Theatr Felinfach ddydd Mawrth, 17 Ebrill am 4yp, lle bydd West Wales Holiday Cottages yn cyflwyno’u bwrsarïau iddynt ynghyd â'r holl bobl ifanc eraill a fydd yn cael gwobrau amrywiol.\nDywedodd y Cynghorydd Catrin Miles, Aelod o’r Cabinet a chyfrifoldeb dros Wasanaethau Dysgu, Dechrau’n Deg, Tîm o amgylch y Teulu a Phencampwr Pobl Ifanc Ceredigion, “Hoffai Cyngor Sir Ceredigion longyfarch Paul a Corey wrth sicrhau’r bwrsari. Mae’n grêt i glywed am gyfleoedd fel hyn yng Ngheredigion sy’n galluogi pobl ifanc i ddilyn eu dyheadau. Rydym yn dymuno’r gorau iddyn nhw gyda’u syniadau a gobeithio y bydd hyn yn rhoi ysbrydoliaeth i bobl ifanc eraill i ddilyn eu breuddwydion a’u syniadau eu hunain ar gyfer y dyfodol.”


Datganiad yn mynnu na fydd mwy o fabanod yn marw yn y carchar! - undod\nCofnodwyd arMerched Undod\t 27 Medi 2020 10 June 2021 Gadael sylw ar Datganiad yn mynnu na fydd mwy o fabanod yn marw yn y carchar!\nRydym yn garcharorion, cyn-garcharorion, trefnwyr, academyddion a grwpiau sydd yn gwthio am gyfiawnder cymdeithasol sydd yn torri calon ac yn gandryll wrth glywed y newyddion bod dau fabi wedi marw yn ddiangen yn y carchar dros y flwyddyn diwethaf. Rydym yn galw ar y Weinyddiaeth Cyfiawnder i ryddhau pob person beichiog ar unwaith ac i roi mesurau ar waith yn y llysoedd i ddod â charchariad y rhai sy’n feichiog i ben.\nBu farw un babi yn HMP Bronzefield ym mis Medi 2019 ac un arall yn HMP Styal ym mis Mehefin 2020. Yn y ddau achos rhoddodd y fam enedigaeth mewn cell yn y carchar yn hytrach nag yn yr ysbyty. Mae’r carchardai a’r Weinyddiaeth Gyfiawnder wedi gwrthod rhyddhau gwybodaeth yn gyhoeddus ynghylch pam na aethpwyd â’r mamau i’r ysbyty, er eu bod yn esgor. Gellid bod wedi atal y marwolaethau hyn, a’r trawma i deuluoedd y babanod gyda chefnogaeth a mynediad priodol at ofal iechyd.\nRydym yn gwybod fod mynediad i ofal iechyd yn cael ei wrthod yn rheolaidd i bobl yn y carchar ac mae anghenion iechyd penodol pobl feichiog yn aml yn cael eu hanwybyddu. Yn 2018, canfu’r Comisiwn Ansawdd Gofal fod carcharorion wedi marw oherwydd bod staff carchardai wedi methu ag ymateb yn iawn i argyfyngau meddygol. Canfu adroddiad mwy diweddar gan Ymddiriedolaeth Nuffield fod carcharorion yn colli 40% o apwyntiadau ysbyty. Canfu hefyd fod carcharorion wedi cael eu derbyn i’r ysbyty gyda chyflyrau sy’n peryglu bywyd a achosir gan ddiffyg triniaeth ar gyfer diabetes.\n‘nid oes ganddynt fynediad at faeth ychwanegol na phenodol i feichiogrwydd, nid oes ganddynt bob amser fynediad hawdd i fydwraig, i arweiniad neu gefnogaeth beichiogrwydd, i ddillad mamolaeth, tabledi llosg y galon a … dim hyd yn oed gwely cyfforddus neu badiau’r fron’ (Abbott a Baldwin 2020).\nBu i archwiliad gan Ymddiriedolaeth Nuffield ddangos ei bod yn debygol fod chwe genedigaeth wedi digwydd y tu allan i’r ysbyty yn 2017-18, mewn celloedd neu ambiwlans yn ôl pob tebyg. Mae hyn yn cynrychioli tua un o bob 10 genedigaeth i garcharorion a gofnodwyd gan y GIG yn y flwyddyn honno. Er nad yw’r Weinyddiaeth Gyfiawnder yn cyhoeddi ystadegau ar hyn, canfu ymchwil gan Dr Laura Abbott fod gofal bydwreigiaeth yn aml yn cael ei wrthod i bobl a oedd yn teimlo eu bod yn esgor a bod gan sawl carcharor ac aelod o staff brofiad o enedigaethau yn digwydd mewn celloedd carchar.\nMae’r system garchardai yn rheoli pobl yn seiliedig ar fodelau diogelwch a risg, sy’n anghydnaws â amddiffyn a gofal am fywyd dynol. Nid yw carchar yn amgylchedd priodol ar gyfer menywod beichiog; nid yw’n ffafriol i iechyd y fam na’r babi yn y groth (Abbott a Baldwin 2020). Mae sefydliadau sy’n cefnogi pobl feichiog yn y carchar wedi hysbysu’r Weinyddiaeth Gyfiawnder dro ar ôl tro dros sawl blwyddyn o’r amodau gwael a’r diffyg mynediad at ofal iechyd mewn carchardai, yn ogystal â’r risg ddifrifol y byddai mamau a / neu fabanod yn marw o ganlyniad. Mae’r Weinyddiaeth Gyfiawnder wedi methu â gweithredu.\nMae’r mater hwn bellach hyd yn oed yn fwy brys oherwydd pandemig Covid-19. Mae menywod beichiog wedi’u cynnwys ar restr y llywodraeth o’r rhai sy’n glinigol fregus yn sgil COVID-19. Yn ogystal â hyn, mae carchardai wedi ymateb i’r pandemig trwy gadw carcharorion dan glo mewn celloedd am 22 – 24 awr y dydd. Mae hyn yn cynyddu’r risg y bydd pobl feichiog i fynd i esgor mewn celloedd neu’n methu â chael mynediad at ofal mamolaeth. Cydnabu’r llywodraeth hyn gydag addewid ym mis Mawrth 2020 i ryddhau menywod beichiog a menywod â babanod yn Unedau Mamau a Babanod yn y carchar er mwyn caniatáu iddynt hunan-ynysu’n ddiogel yn y gymuned. Er gwaethaf yr addewid hwn, yn ôl y ffigurau diwethaf a nodwyd gan y llywodraeth ar 18 Mehefin, dim ond chwech o bobl feichiog ac 16 mam newydd sydd wedi’u rhyddhau. Rydym yn galw ar y Weinyddiaeth Gyfiawnder i weithredu ar unwaith ar yr addewid hwn a rhyddhau pob person beichiog a mam sydd â babanod mewn Unedau Mamau a Babanod, er mwyn atal niwed a marwolaethau pellach.\nTrwy gydol beichiogrwydd, dylid darparu gofal a chefnogaeth i bobl tuag at y lles, y diogelwch a’r urddas gorau posibl iddynt hwy eu hunain a’u babanod. Ni all ac ni fydd carchar byth yn gallu darparu hyn.\nMae angen i’r llywodraeth weithredu ar unwaith ac rydym yn mynnu bod pob carcharor beichiog a mam sydd â babanod mewn Unedau Mamau a Babanod yn cael eu rhyddhau o’r carchar erbyn 1 o Dachwedd, 2020 gyda chefogaeth a lle i fyw addas. Os na wneir hyn byddwn yn parhau i ymgyrchu nes bod y galw hwn yn cael ei ateb.\nGrwpiau Radical / Ymgyrchoedd\nCarcharorion / Cyn-garcharorion\nCofnodwyd arMerched Undod 27 Medi 2020 10 June 2021 Cofnodwyd arErthyglau, Merched Undod


Cymdeithasau Enwau Lleoedd Eraill – Cymdeithas Enwau Lleoedd Cymru\nCymdeithasau Enwau Lleoedd Eraill\ngan Hywel Wyn Owen\n(Crynodeb o bapur yng Ngynhadledd Enwau Lleoedd\nPlas Tan y Bwlch, 20 Tachwedd 2010)\nYr EPNS yw’r gymdeithas hynaf o’i bath ym Mhrydain, wedi’i sefydlu yn 1923, gydag un amcan tymor hir, sef cyhoeddi astudiaeth o enwau lleoedd pob sir yn Lloegr mewn cyfrolau safonol. Hyd yma ymdriniwyd â 32 sir mewn 85 cyfrol manwl.\nCyllidir yr EPNS trwy grantiau’r British Academy, yr Arts and Humanities Research Council a thanysgrifiadau aelodau.\nComisiynnir ysgolheigion i ysgrifennu’r cyfrolau sirol, gan weithio i batrwm sefydlog. Ymrwymiad tymor hir yw hyn i bob awdur.\nCanolfan yr EPNS yw’r Centre for Name Studies, o fewn Adran Saesneg Prifysgol Nottingham.\nCyhoeddir y Journal of the EPNS yn flynyddol. Rai blynyddoed yn ôl, penderfynwyd tynnu at ei gilydd yr hyn sy’n hysbys am elfennau enwau lleoedd Lloegr (o ba bynnag darddiad ieithyddol) trwy ddistyllu deunydd 80 mlynedd o ymchwil; cyhoeddir y gyfres (The Vocabulary of English Place-Names) yn nhrefn yr wyddor.\nNid yw’r EPNS yn fodel i ni ar hyn o bryd, gan mai cyhoeddi tymor hir yw’r nod. Serch hynny, methodoleg yr EPNS sydd wedi ei fabwysiadu gan bawb a fu’n astudio enwau lleoedd Cymru.\nSefydlwyd yr SNSBI yn 1968 i drafod enwau (nid enwau lleoedd yn unig). Mae’r aelodaeth (dros 200 yn 2009) yn cynnwys unrhyw un sydd â diddordeb mewn enwau yn ogystal ag ysgolheigion. Mae’n cynnwys aelodau o Loegr, Cymru, yr Alban, Iwerddon (de a gogledd), Cernyw, Llydaw a chyfraniadau gan aelodau o Sgandinafia a’r Almaen.\nCynhelir cynhadledd dri diwrnod yn flynyddol adeg y Pasg a chynhadledd undydd yn yr Hydref.\nCyhoeddir cylchgrawn (Nomina) yn flynyddol (yn cynnwys papurau’r gynhadledd flaenorol fel arfer). Cynigir bwrseri i fyfyrwyr, a gwobr am erthygl newydd gan fyfyriwr a gyhoeddir fel arfer yn Nomina.\nCyllidir yr SNSBI trwy danysgrifiad aelodau.\nMae’r SNSBI yn fodel i’w efelychu (ac eithrio ei ffocws ar enwau yn hytrach nag enwau lleoedd), gyda chynhadledd flynyddol ac aelodaeth eang.


Sefydlogi Groundwork ar gyfer dawns, symudwyr a chrëwyr - Groundwork Pro\nMae Groundwork wrth ei bodd o fod wedi derbyn cyllid gan Cyngor Celfyddydau Cymru er mwyn gallu cynnig rhaglen o ymarferion corfforol, digwyddiadau trafod, cymorth a chyfnewid ar gyfer artistiaid dawns – i ddechrau wythnos y 6ed o Orffennaf.\nCenhadaeth Groundwork yw dod ag artistiaid dawns annibynnol Cymru at ei gilydd, eu cefnogi nhw, a’u maethu. Ein gweledigaeth yw galluogi cymuned o ddawnswyr, symudwyr a chrëwyr i gyflawni eu potensial celfyddydol. Rydym yn cynnig cyfleoedd datblygu a darganfod celfyddydol gan gynnwys dosbarthiadau, gweithdai, cynnal trafodaethau, cyfnodau preswyl, mentora a rhannu arfer.\nPan dorodd COFID-19 ar draws y byd, bu raid i Groundwork ganslo misoedd olaf rhaglen 2019-20. Talon ni’r artistiaid oedd wedi eu bwcio yn llawn ac fel cyfnewid rhannon nhw eu hymarfer ar ffurf briodol iddyn nhw (gweler ein blog). Cyfeirion ni weddill ein cyllid yn syth i mewn i greu cyfnodau preswyl o bell, gan ganiatáu i 4 o artistiaid dawns ar draws Cymru barhau eu hymarfer/creu ac ennill arian yn ystod y cyfnod clo. Treilion ni amser yn cynnig arweiniad o gwmpas cynlluniau newydd cyllido CCC a chynlluniau cymhorth ariannol eraill drwy gyfrwng cyfarfodydd agored, postiau blog a chymorth 1-1. Ynghyd â rhannu gwybodaeth hanfodol am opsiynnau cymorth ariannol i unigolion llawrydd rydyn ni hefyd wedi bod yn gwrando, casglu a rhannu gwybodaeth am gyfleoedd hyfforddiant, datblygu a chreu. Rydyn ni hefyd wedi bod yn sicrhau bod Groundwork yn goroesi.\nNawr, gyda’n grant Sefydlogi yn ei le, rydyn ni’n lansio rhaglen y gobeithiwn bydd yn dod â‘r gymuned ddawns yng Nghymru at ei gilydd ac yn ein cadw i symud mewn ffordd sy’n gryf ac yn hyblyg yn wyneb y newid cymdeithasol diwylliannol ac economaidd sy’n digwydd o’n cwmpas. Trwy’r rhaglen hon rydyn ni: yn bwriadu creu diddordeb a gobeithio cefnogi ystod fwy amrywiol o artistiaid dawns, cyfathrebu a darparu elfennau o’r rhaglen yn ddwyieithog, cynyddu ein cefnogaeth a’n cysylltiad ag artistiaid ledled Cymru i wneud yr hyn y cynigiwn yn fwy hygyrch.\nMae’r rhaglen yn rhedeg o fis Grffennaf i fis Rhagfyr ac mae’n cynnwys pedair elfen allweddol gyda phob un yn digwydd unwaith y mis, fel bod modd i gysylltu pob wythnos.\nDosbarth/ymarfer corfforl byw ar lein\nDosbarth/ymarfer corfforol wedi eu recordio, ar ffurf sain neu fideo, a fydd ar gael i bobl yn eu hamser eu hunain.\nGroundwork yn cyflwyno – Artist gwadd yn curadu gwaith ar lein gyda digwyddiad wrth ochr yn dod a phobl at ei gilydd mewn trafodaeth creadigol o gwmpas syniadau, pynciau penodol a phroblemau.\nByddwn ni’n cynnal dau gylch arall o gyfnodau preswyl o bell. Bydd chwech artist yn derbyn tal wythnos er mwyn datblygu arfer dawns o fewn y cyfyngiadau presennol. Byddan nhw’n cael eu cynnal gan fentoriaid o’u dewis a bydd Groundwork yn cynnal rhannu/hyrwyddo adborth dan arweiniad cyfeillion fel y bo’n briodol gyda’r prosiectau. Bydd y cyfnodau prewyl yn cael eu cynnig drwy alwad agored i artistiaid wedi eu lleoli yng Nghymru ym mis Gorffenaf a mis Hydref.\nByddwn ni’n cynnal bwrsariau bychain Gofal Creadigol er mwyn cefnogi mentora/sgyrsiau/cyfarfodydd. Cyhoeddir manylion yn fuan.\nMae tîm Groundwork wedi cynnwys Zosia Jo, Deborah Light and Lara Ward ar gyfer ei rhaglen 2019-20. Bydd Deborah Light yn gadael y tîm (datganiad yma) wrth i’r aelodau newydd ymuno ym mis Awst i greu tîm o bedwar. Cyflogir pob aelod o’r tim i weithio hanner diwrnod yr wythnos i guradu, cyfwyno, rheoli a marchnata’r raglen.\nRydyn ni’n gobeithio y gwnawn gefnogi dawns yng Nghymru yn yr argyfwng gyfredol drwy’r plethwaith hyn o weithgarwch gan ddefnyddio’r amser hyn o chwyldro fel catalydd ar gyfer newid er gwell. Yn hytrach nac ail-ymddangos yn wannach, wedi colli ymarferwyr gwerthfawr neu’n dychwelyd i’r un hen beth, rydyn ni’n gobeithio gyda’n meddyliau ar y cyd, meddwl agored, parch at bawb a chreadigrwydd, y gallwn fod yn rhan o ddyfodol gwell i ddawns yng Nghymru a thiroedd brasach, mwy cynaliadwy i artistiaid dawns.\nOnd ni fedrwn gyflawni hyn ar ein pen ein hunain. Casgliad bychain o artistiaid ydyn ni, yn gweithredu ar arian prosiect ac yn gweithio hyd eithaf ein gallu/adnoddau i gynnal y gymuned rydyn ni’n rhan ohoni. Rydyn ni’n croesawu llais – a dawns -pob ‘dawnsiwr, symudwr, crëwr ar draws Cymru tra symudwn drwy weddill 2020.


BRADFORD, JOHN ( 1706 - 1785 ), gweydd a phannwr a lliwydd .\nMab gwr o'r enw Richard Bradford , a drigai yn y Pandy ym Metws Tir Iarll ym Morgannwg. Yn ôl traddodiad y teulu, daeth y Bradfordiaid i'r Betws o Bradford-on-Avon yn hanner cyntaf yr 17eg g. Yr oedd ganddynt bais arfau.\nYchydig a wyddom am hanes John Bradford , ond y mae'n eglur iddo yn ei ieuenctid ddechrau rhoddi sylw i'r traddodiadau barddol Cymraeg ac i'r gwaith o gasglu llawysgrifau. Y mae llawer o bethau'n awgrymu iddo gael gafael ar rai o lyfrau Poweliaid Tir Iarll. Heblaw hyn, yr oedd yn gyfarwydd â gweithiau beirdd a beirniaid llenyddol Lloegr, a dywedir fod ei gasgliad o lyfrau Saesneg gan y teulu yn y ganrif ddiwethaf. Ef oedd un o'r ffigurau pwysicaf yn hanes yr adfywiad llenyddol ym Mlaenau Morgannwg yn hanner cyntaf y 18fed g. Er hynny, ychydig o'i weithiau barddonol sydd ar glawr, ac nid oes ryw lawer o gamp arnynt.\nGohebai â William Wynn , Llangynhafal, a Lewis Morris , ac fe'i hetholwyd yn aelod o Gymdeithas y Cymmrodorion yn Llundain. Enillodd enw iddo ei hun hefyd fel rhesymolwr, ac er na wyddom mo'r manylion, gellir casglu ei fod yn ymddiddori yn y dadleuon diwinyddol a nodweddai'r cyfnod. Yr oedd ‘ Iolo Morganwg ’ yn un o'i ddisgyblion, ac wedi iddo farw yn 1785 lluniodd ‘ Iolo ’ bob math o straeon am ei ddysg ac am ei gysylltiad â'r gyfundrefn orseddol, dderwyddol, ddwyfundodaidd, a ffynnai drwy'r canrifoedd, meddai ef, ym Morgannwg, ac yn arbennig yn Nhir Iarll. A mynnai mai yn ei lawysgrifau ef y cawsai afael ar lawer iawn o'i ffugiadau. Felly, dylem anwybyddu popeth a ddywedir amdano yn llyfrau'r ganrif ddiwethaf. Yn ôl dyddiadur William Thomas ( 1727 - 1795 ), (Cylch. Cymd. Hanes M.C., 1949, 47), claddwyd Bradford ar 6 Meh. 1785, ‘yn 80 oed’. Bu'r teulu byw yn y Betws hyd yn gymharol ddiweddar.\nWedi ei ddydd ef, bu Richard , ei fab, yn gweithio fel gwehydd a phannwr. Yr oedd ganddo weithiwr o'r enw David James , gwr gweddol amlwg yn hanes Undodiaeth yn y cylch, a phriododd hwn nith i Richard . A'i orwyres ef ydoedd gwraig y diweddar John Kyrle Fletcher , y llyfrwerthwr o Gasnewydd-ar-Wysg.\nG. J. Williams, Iolo Morganwg a Chywyddau'r Ychwanegiad (1926), 163-6;\nG. J. Williams, Traddodiad Llenyddol Morgannwg (1948), 237-40, 267-72;\nCylchgrawn Cymdeithas Hanes y Methodistiaid Calfinaidd , 1949 , 47.


Teyrngedau i’r diddanwr Joe Longthorne – Golwg360\n3 Awst 2019 am 11:40\nLlun: PA/PA Wire\nMae teyrngedau wedi cael eu rhoi i’r canwr a diddanwr Joe Longthorne, sydd wedi marw’n 64 oed.\nFe fu farw ym mreichiau ei ŵr Jamie yn ei gartref yn Blackpool.\nRoedden nhw’n briod ers 21 o flynyddoedd.\nMae hefyd yn gadael chwaer, Ann, a brawd, John.\nYn ôl Les Dennis, roedd ganddo fe “ddawn eithriadol” ac roedd e’n “ddyn neis”.\nDywed Tommy Cannon, un hanner o’r ddeuawd Cannon & Ball, ei fod e’n “dipyn o dalent a chanddo fe lais hyfryd”.\nAc yntau’n canu ers degawdau, fe berfformiodd e yn y Royal Variety Show droeon ar hyd y blynyddoedd.\nOnd fe ddaeth i amlygrwydd yn 1981 wrth ymddangos ar raglen Search For A Star, cyn cyflwyno’i raglen deledu ei hun, The Joe Longthorne Show.\nAr ôl cael gwybod yn 2006 ei fod yn dioddef o lewcemia, fe gafodd e drawsblaniad ar fêr ei esgyrn.


Gofynion Covid – Aelodau – Cymdeithas Edward Llwyd\nGofynion Covid – Aelodau\nAdol. 4 1/02/22\nCanllawiau a gofynion ar gyfer Aelod(au) sy’n bwriadu mynd ar Daith Faes.\nCofiwch mai eich cyfrifoldeb chi ydyw sicrhau eich bod yn cyd-fynd a Rheoliadau a chyngor Llywodraeth Cymru. Gweler: → Canllawiau i’r cyhoedd. Os ydych yn bryderus ynglŷn ag unrhyw agwedd o drefniant Taith Faes siaradwch gyda’r Arweinydd neu'r Trefnydd.\nCyn diwrnod y Daith\nNi ddylai neb gymryd rhan mewn gweithgaredd os ydynt yn dioddef, neu yn amau eu bod yn dioddef o Coronofeirws 19. Hefyd; os ydych wedi bod mewn cysylltiad ag unrhyw ddioddefwr yn ystod y deg diwrnod cyn y daith faes, neu fod cyfyngiadau ychwanegol maen grym ee , oherwydd eich wedi bod dramor yn ddiweddar.\nAr gychwyn pob Taith faes fe fydd yr Arweinydd/ Trefnydd yn paratoi cofrestr o’r Aelodau fydd ar y daith, Fe fydd angen eich enw llawn, cod Post a’ch rhif ffôn.\nCyfyngir ar y niferoedd a ganiateir ar rai Teithiau Maes (Taith Faes Gyfyngiedig) Fe ddylech gysylltu â’r Arweinydd / Trefnydd i gofrestru lle ar y daith erbyn 1800 y diwrnod cyn y Daith Faes. Fe hysbysir gyda phwy a sut i gysylltu gyda manylion y Daith Faes. Cofiwch mai’r cyntaf i’r felin gaiff falu.\nCyn cychwyn o adre\nYn unol a chyngor Llywodraeth Cymru yr ydym yn argymell i bawb gymeryd Prawf Llif Unffordd (LFT) cyn mynd ar daith faes\nOs yw’r daith yn un Gyfyngiedig peidiwch â chychwyn o adre os ydych heb dderbyn cadarnhad eich bod wedi eich cynnwys ar gofrestr y Daith Faes.\nYn ogystal â bwyd a diod cofiwch roi diheintydd addas* yn eich bag. Hefyd, ar rai teithiau fe fydd angen gwisgo mwgwd\n* Fe ddylai ‘Alcohol Denat neu Ethanol’ fod yn gyntaf ar y rhestr cynhwysion.\nI drafaelio i’r Daith nid ydym yn argymell rhannu ceir gydag unigolion oddi allan i’ch ‘swigen ‘gymdeithasol’.\nAr ddechrau’r daith\nCyflwynwch eich hun i’r arweinydd fel y gellir cofnodi eich presenoldeb ar y gofrestr.\nNodwch unrhyw gyfarwyddid gan yr Arweinydd.\nCofiwch gadw ‘pellter cymdeithasol’\nYn ystod y Daith Faes\nCofiwch gadw ‘pellter cymdeithasol’ os yn ymarferol gydol y Daith\nY mae’n angenrheidiol gwisgo mwgwd os byddwch oddi mewn i unrhyw adeilad.\nByddwch yn ymwybodol o gyffwrdd giatiau ayb\nDefnyddiwch eich diheintydd fel bo angen ac yn arbennig cyn bwyta.\nDylid, os yn bosib, osgoi rhannu bwyd a gwrthrychau eraill gydag Aelodau eraill.\nOs bydd angen cymorth ar unrhyw un yn ystod y daith peidiwch â gadael i gyfyngiadau Covid 19 eich atal rhag cynnig y cymorth angenrheidiol.\nAr ddiwedd y Daith Faes\nOs cynhelir unrhyw ddigwyddiad ‘cymdeithasol’ ar ddiwedd Taith Faes cyfrifoldeb y sefydliad (ee caffi) fydd cydymffurfio a rheoliadau a chyfarwyddid Llywodraeth Cymru. Cyfrifoldeb a dewis yr unigolyn ydi ymuno mewn unrhyw ddigwyddiad cymdeithasol.\nCofiwch am y cyngor ynglŷn â rhannu ceir.


Yn Galw ar Dalent Gerddorol Cymru… | POBL CAERDYDD | #PoblCaerdydd\n… mae’r Gig Fawr yn ôl!\nMae cystadleuaeth dalent orau Caerdydd, Y Gig Fawr, yn ôl am y pumed tro yr haf hwn, a bydd yn siŵr o ddatguddio mwy o dalent Gymreig unwaith eto.\nMae’r gystadleuaeth eisoes wedi helpu i lansio nifer o actau poblogaidd yn Ne Cymru gan gynnwys Albatross Archive, Maddie Jones a Rusty Shackle, yn ogystal ag Ellie Makes Music a Palomino Party.\nEleni, mewn partneriaeth â Gŵyl Caerdydd a Nation Radio, bydd Clwb Ifor Bach yn llwyfannu’r rownd derfynol ar ôl cyfres o ragbrofion a gaiff ei beirniadu gan weithwyr proffesiynol o’r diwydiant.\nMae’r gystadleuaeth ar agor i bob artist yn Ne Cymru mewn dau gategori; dan 18 oed a dros 18 oed.\nGall artistiaid gyflwyno cais rhwng dydd Llun 20 Ebrill a dydd Gwener 15 Mai. Bydd 12 act ar y rhestr fer yn cystadlu mewn dwy rownd gynderfynol cyn y noson derfynol yng Nghlwb Ifor ar 14-16 Gorffennaf.\nYmhlith y beirniaid fydd Dave Owen, beirniad cerddoriaeth gyda’r South Wales Echo; cyn-reolwr Coldplay a’r Happy Mondays, Estelle Wilkinson; DJ Nation Radio a chwaraewr bas Kids in Glass Houses, Andrew ‘Shay’ Sheehy; a Rheolwr Datblygu Digwyddiadau Cyngor Caerdydd, Heather Brown.\nBydd yr enillwyr cyffredinol yn ennill pecyn o wobrau a fydd yn eu helpu i ddatblygu eu gyrfa yn y diwydiant cerddoriaeth gan gynnwys amser recordio ac ymarfer yn Stiwdios Music Box, cyfle i weithio gyda chynhyrchydd REM, Charlie Francis, amser ar yr awyr ar Nation Radio, cyfweliad a chyhoeddusrwydd yn Media Wales, a gig gefnogi yng Nghlwb Ifor Bach.\nI gystadlu a gweld yr holl delerau ac amodau, ewch i www.nationradio.com Cwblhewch y ffurflen a’i hanfon gyda dwy MP3 o’ch cerddoriaeth i gigfawr@caerdydd.gov.uk. Rhaid i o leiaf un gân fod yn un wreiddiol.\nBydd tocynnau ar gyfer penwythnos y rownd derfynol yng Nghlwb Ifor ar gael am £5 ar-lein yn www.ticketlineuk.com neu drwy ffonio 02920 230 130.\nGallwch ddilyn y newyddion diweddaraf gan dîm digwyddiadau’r Cyngor ar Twitter yn @DigwyddiadauCDF.\nClwb Ifor Bach · Cerddoriaeth · Cyngor Caerdydd


ESGIDIAU GRUB’S YN PARHAU I GEFNOGI CFfI CYMRU\nO’r De i’r Chwith, Dafydd Jones, Is-Gadeirydd CFfI Cymru, Angharad Edwards, Is-Gadeirydd Pwyllgor Rhyngwladol CFfI Cymru, Sioned Edwards, Cadeirydd Pwyllgor Digwyddiadau a Marchnata CFfI Cymru a Hefin Evans Is-Gadeirydd Pwyllgor CFfI Cymru\nYn ystod Gŵyl Wanwyn, Cymdeithas Amaethyddol Frenhinol Cymru, roedd swyddogion CFfI Cymru yn ffodus iawn o fedru derbyn pâr o esgidiau diweddaraf Grub’s gan gynnwys eu esgidiau perfformiad a’i esgidiau chwaraeon.\nDywedodd Andrew Jones, gweithredwr ar ran Grubs, “Rydym fel cwmni’n falch iawn o’r bartneriaeth agos sydd wedi datblygu rhyngom â CFfI Cymru dros y blynyddoedd diwethaf. Mae’r mudiad yn parhau i fod yn rhan annatod o fywyd ieuenctid cefn gwlad Cymru, ynghyd a’r gymuned wledig ehangach. Edrychwn ymlaen at gydweithio gyda'r mudiad yn y dyfodol, wrth iddi barhau i ffynnu ar lefel lleol a chenedlaethol.”\nYn ychwanegol, mae Grub’s yn cynnig disgownt o 20% ar eu gwefan i holl aelodau CFfI Cymru wrth ddefnyddio’r cod ‘WYFC17’ yn y desg talu ynghyd a dynodi eich rhif aelodaeth yn y nodiadau. Gyda phob pryniant fe fydd canran o’r gwerthiant yn dychwelyd yn ôl i CFfI Cymru er mwyn cefnogi eu digwyddiadau a’i gweithgareddau.\nEr mwyn gweld esgidiau diweddaraf Grub’s, ewch draw i’r wefan ar www.grubswarehouse.com neu cysylltwch â 01204 567700 am ragor o wybodaeth.


Y banteng: Mamol Sabah sydd fwyaf mewn perygl - Newyddion - Prifysgol Caerdydd\nY banteng: Mamol Sabah sydd fwyaf mewn perygl\nMae banteng Borneo, un o’r mamaliaid sydd fwyaf mewn perygl yn Sabah, yn prinhau i ddwyseddau isel iawn, gyda llai na 500 ar ôl yn y gwyllt. Dyna beth mae ymchwil newydd gan Brifysgol Caerdydd a Chanolfan Maes Danau Girang yn ei awgrymu.\nDrwy ddefnyddio marciau naturiol, fel creithiau, i adnabod bantengiaid unigol, mae ymchwilwyr yn Borneo wedi llwyddo i fagu cyfres o gipluniau o sawl unigolyn dros gyfnod parhaus. Yn ei dro, mae hyn wedi eu galluogi i amcangyfrif dwysedd poblogaeth y rhywogaeth brin hon o wartheg gwyllt ar draws dwy ardal o goedwig.\n“Dyma’r tro cyntaf bod ymchwilwyr wedi cael meintiau digonol o ddata am y rhywogaeth enciliol iawn hon,” esboniodd Dr Penny Gardner, ymchwilydd yng Nghanolfan Maes Danau Girang.\n“Mae gyrroedd yn cael eu rhannu’n gyrroedd llai o ganlyniad i ddatgoedwigo, isadeiledd a gweithgarwch dynol, ac mae hyn yn rhwystro eu gallu i symud a chynnal ymddygiad sy’n hanfodol i’w goroesiad.”\nYnghyd â cholli cynefin, pennodd ymchwilwyr fod potsio’n ffactor allweddol o ran lleihau niferoedd o bantengiaid.\n“Mae potsio’n rhemp ym mhob cynefin sy’n cynnwys bantengiaid, ac mae sawl banteng yn cael eu saethu bob blwyddyn mewn coedwigoedd a warchodir” meddai Dr Benoit Goossens, Athro ym Mhrifysgol Caerdydd a Chyfarwyddwr Canolfan Maes Danau Girang.\n“Mae brys bellach i atal potsio er mwyn osgoi colli’r rhywogaeth hon,” dywedodd Dr Goossens. “Yn ddiweddar, rydym wedi bod yn gweithio i gael grant i gynyddu capasiti Uned Warchod Adran Coedwigaeth Sabah yn erbyn potswyr, a gobeithio bydd hyn yn eu hatal ac yn rhoi hwb gwych i gadwraeth bywyd gwyllt yn Sabah.”\nCyhoeddwyd y papur Using natural marks in spatially explicit capture-recapture framework to estimate preliminary population density of cryptic endangered wild cattle in Borneoyn Global Ecology and Conservation.


Gary Griffiths - Début - Music - Sain Records - Music from Wales\nGary Griffiths - Début\nDyma’r albym cyntaf gan y bariton Gary Griffiths, gyda’r pianydd dawnus Caradog Williams yn cyfeilio. Wrth gyfuno rhai o glasuron o’r byd opera a chân, yn ymuno â Gary mae’r soprano byd enwog Rebecca Evans, Steffan Morris ar y soddgrwth, Hywel Girls’ Choir a’r Hywel Boys Singers a’r hynod rymus Côr Meibion Pontarddulais.\n‘Stand out Star’ meddai The Times ac yn un o gystadleuwyr Canwr y Byd Caerdydd, mae Gary Griffiths ar fin cychwyn gyrfa rhyngwladol a disglair yn y byd opera. Yn enedigol o Ben-bre, Sir Gaerfyrddin, aeth ymlaen i astudio yn y Guildhall School of Music and Drama ac yma fe dderbyniodd wobr hynod bwysig ‘Y Fedal Aur’ (Gold Medal). Ymunodd a chwmni Opera Cymru (WNO) gan chwarae ei rôl gyntaf fel Guglielmo yn Cosi fan Tutte, a hynny’n hynod llwyddianus. Parhaodd gyda’r cwmni i chwarae rhannau fel Schaunard (La Boheme), Masetto (Don Giovanni) a Claudio (Beatrice & Benedict) ac yn 2013 fe berfformiodd yn Nhy Opera Brenhinol Oman am y tro cyntaf gan chwarae rhan Cecil yn Maria Stuarda.\nLove Unspoken (The Merry Widow) - with Rebecca Evans\nAr Hyd y Nos - with the Pontarddulais Male Voice Choir\nO Holy Night - with The Hywel Girls Choir & Hywel Boys Singers\nRhifnod : Sain SCD2714


Cyfradd cyfnewid Real Brasil (BRL) I Dinar Libya (LYD) byw ar farchnad cyfnewid Forex\nReal Brasil - Dinar Libya pris ar hyn o bryd ar y farchnad cyfnewid Forex yn 03 Ebrill 2020\n22:48:33 (Diweddariad cyfradd forex mewn 59 eiliad)\n1 BRL = 0.26 LYD\n1 LYD = 3.79 BRL\nForex yw'r brif farchnad gyfnewid. Ar Forex, mae 1 Real Brasil yn costio 0.26 LYD. Diweddariad cyflym o gyfradd Real Brasil. Cyfradd cyfnewid Real Brasil i Dinar Libya ar Forex y funud, awr, wythnos neu fis.\nSiart masnachu Forex Dinar Libya - Real Brasil yn byw, 03 Ebrill 2020\nSiart masnachu Forex Real Brasil I Dinar Libya yn byw, 03 Ebrill 2020\nMae cyfradd Real Brasil i Dinar Libya yn gyfleus i'w wylio ar y siart. Gellir sylwi'n gyflym ar yr holl newidiadau i'r cyfraddau cyfnewid ar y siart. Gellir darganfod yr union gyfradd Real Brasil ar y siart os ydych chi'n hofran drosti. Mae'r graff Real Brasil yn cael ei ddiweddaru'n gyson, gan fod ein gwefan yn derbyn data gan Forex.\nTrosi Real Brasil I Dinar Libya Real Brasil I Dinar Libya Cyfradd cyfnewid Real Brasil I Dinar Libya Hanes y gyfradd gyfnewid\nMasnachu ar-lein Real Brasil (BRL) i Dinar Libya ar hyn o bryd\nRydyn ni'n dangos y gyfradd gyfnewid o funud i funud. Twf y Real Brasil (BRL) i Dinar Libya ar y funud hon yw - 0.0011 LYD. Dangosir hanes cyfraddau cyfnewid yn y munudau olaf yn y tabl. Gweler data cyfradd cyfnewid am 10 munud yn y tabl ar y dudalen hon.\nMasnachu ar-lein Real Brasil (BRL) i Dinar Libya masnachu olaf awr\nBob awr rydym yn olrhain y gyfradd gyfnewid. Gostyngodd -0.0001 LYD yr awr y Real Brasil (BRL ) i Dinar Libya. Hanes 10 awr o Real Brasil i Dinar Libya o Forex yn y tabl ar y dudalen. Gweler data cyfradd cyfnewid am 10 awr yn y tabl ar y dudalen hon.\nMasnachu ar-lein Real Brasil (BRL) i Dinar Libya tuedd heddiw 03 Ebrill 2020


Plaid Cymru’n cynnal cwyn yn erbyn cynghorydd – Golwg360\nPlaid Cymru’n cynnal cwyn yn erbyn cynghorydd\nCwyn ar ol i Neil McEvoy gyhuddo Cymorth i Fenywod Cymru o gefnogi 'camdrin plant gydag arian cyhoeddus'\nMae Plaid Cymru wedi cyhoeddi fod eu cwyn yn erbyn y cynghorydd Neil McEvoy wedi cael ei gynnal.\nCyhoeddodd cadeirydd Plaid Cymru, Helen Mary Jones, neithiwr fod panel y blaid wedi pleidleisio’n unfrydol i “gynnal y gwyn yn erbyn Neil McEvoy.”\nDywedodd Helen Mary Jones fod Neil McEvoy wedi derbyn “cwyn swyddogol yn ogystal â chyfarwyddiadau o ran ei ymddygiad yn y dyfodol.”\nFe gadarnhaodd Palid Cymru wrth Golwg 360 heddiw nad oedd y cynghorydd bellach wedi ei ddiarddel o’r blaid, ond eu bod wedi ei gynghori ynglŷn â’i ymddygiad yn y dyfodol.\nCafodd cwyn ei wneud yn erbyn y cynghorydd a dirprwy arweinydd cyngor Caerdydd, Neil McEvoy, wedi iddo gyhuddo mudiad Cymorth i Fenywod Cymru o gefnogi “camdrin plant gydag arian cyhoeddus.”\nYn ôl y cynghorydd, roedd y mudiad yn cefnogi menywod oedd yn torri gorchmynion llys i adael i dadau weld eu plant – cyhuddiad sy’n cael ei wadu’n llwyr gan y mudiad.\nNeithiwr, fe ddywedodd Helen Mary Jones fod Plaid Cymru yn awyddus “i gymryd y cyfle i ategu ein cefnogaeth i Gymru Mwy Diogel, Cymorth i Fenywod Cymru, a phob sefydliad arall sy’n gweithio’n ddiflino i ddiogelu menywod, dynion a phlant rhag trais.”\nChwech wedi eu lladd a 122 wedi’u hanafu yng Ngwlad Belg\nHeddlu'n dod o hyd i gorff gwraig mewn adeilad oedd yn cael ei ddefnyddio gan ddyn arfog a ymosododd ar siopwyr yn Liege ddoe\nIago Jacobson 14 Rhagfyr 2011, 09:14\nYdy chap da iawn, a beth am Heledd Mary yn ymddiheuro i Fathers for Justice saen gweld hwna, Ymlaen a’r Cymry lawr da Plaid\nGareth 14 Rhagfyr 2011, 15:46\n“Diw e erioed wedi bod yn gas i unrhyw fenyw”\nPa fath o sylw yw hynny? Paid â siarad drwy dy het. Does dim ffordd y gallet ti wybod hynny ac nid yw’n berthnasol beth bynnag!!\nAc rwy’n anghyfforddus dros ben gydag ieithwedd fisgynistaidd y deinosor ag ydyw Eifion Williams.\nCGT 14 Rhagfyr 2011, 17:33\nSiomedig bod y sylwadau blaenorol wedi diflannu. .\nCywirdeb gwleidyddol Golwg 360 yr un mor ddiflas ar y we ac y mae yn y golofn olygyddol wythnosol.\nDafydd 14 Rhagfyr 2011, 20:00\nNid oes llawer o rhyddid yng Nghymru.\nIfor Hughes 14 Rhagfyr 2011, 22:14\nHelen Mary Jones – Queen of Hearts gwleidyddiaeth ‘Alice in Wonderland’ Cymru – ‘off with their heads’ achos wedyn\nIfor Hughes 14 Rhagfyr 2011, 22:24\nBeth am roi Helen yn gyfrifol am ddifa moch daear ? Bydd hi wedi lladd y blydi lot a wedyn mynd i edych am dystiolaeth o gysylltiad a TB.\nBydd y Badger fel y Do-Do druan.\nIfor Hughes 14 Rhagfyr 2011, 22:26\nGareth diolch am dy sylw ond wyt ti’n gyfarwydd ar ymadrodd ‘innocent until proven guilty’ !\nO gyda llaw Gareth ‘please stop hitting your wife’ – ti’n gweld smo ti’n licio fe !\nPa dystiolaeth sta ti bod e wedi bod yn gas i unrhyw fenyw ?\nGareth 14 Rhagfyr 2011, 23:44\nFy mhwynt, Ceri, oedd nad yw’n berthnasol. Ei gwyn yn erbyn yr elusen oedd asgwrn y gynnen ac nid ei ymddygiad tuag at unrhyw fenyw unigol! Nid y cyhuddiad – i’w brofi neu ei wrthbrofi – oedd a yw’n euog o unrhyw ymddygiad treisgar ai peidio. Deallaf nad wyt mo’r mwyaf abl i ddeall pethau ar y darlleniad cyntaf ond wir, ceisia ymestyn dy ddealltwriaeth cyn belled a hynny.\nIfor Hughes 15 Rhagfyr 2011, 17:05\nPam dwi ddim yn cael deud dim ar y mater yma ? Ond ma’r sawl sydd am daflu baw at Neil McEvoy yn cael rwydd hynt i wneud hynny !\nGareth Evans 15 Rhagfyr 2011, 17:41\nNid taflu baw at Neil McEvoy yw dweud ei fod wedi gwneud sylwadau hollol annoeth ac annerbyniol am y mudiad Cymorth i Fenywod ar facebook. Ffaith yw hynny, ac am wneud cafodd ei ddisgyblu. Dim mwy, dim llai.\nTi wnaeth sôn am guro gwragedd ac ati. Yn hollol ddi-sail ac enllibus hefyd, fel y rhelyw o’th sylwadau. Does a wnelo hynny ddim â’r achos hwn, yn uniongyrchol nac fel arall. Mae’n annhestunol ac yn beryglus. Ac rwy’n dweud hynny hyd yn oed fel un sydd ddim yn un o gefnogwyr dy arwr. Dwyt ti’n gwneud dim lles i’w achos, ond llawer o ddrwg.\nBedwyr Clwyd Griffiths 15 Rhagfyr 2011, 20:54\nRhyfedd iawn fod fy sylwadau digon doeth ar y mater yma wedi diflannu unwaith eto. Cytuno a uchod gormod o dylanwad gyda Helen a’i chriw o fenywod feministaidd asgell chwith.\nHirben 22 Rhagfyr 2011, 21:32\nGan gyfeirio at sylw Gareth uchod, does neb yn fwy anoddefgar tuag at unrhyw sylwadau neu ymddygiad nad ydynt yn cydfynd â’u safbwynt hwy na ‘r asgell chwith sydd yn honni eu bod mor “ryddfrydol” a goddefgar. Nid oes unrhyw gysylltiad rhyngddo fi ac Eifion Williams uchod. Da o beth yw cael amrediad barn, diflas iawn fyddai petai pawb o’r Cymry yn cronni yn ochr chwith hunangyfiawn ac anoddefgar gwleidyddiaeth. Mae ‘bigots’ yn golygu gwahanol bethau i wahanol bobl.


Diffoddwr Tân o Ddoc Penfro yn helpu ymdrechion cymorth yn dilyn corwynt Maria - Gwasanaeth Tân Ac Achub Canolbarth a Gorllewin Cymru\nDiffoddwr Tân o Ddoc Penfro yn helpu ymdrechion cymorth yn dilyn corwynt Maria\nDdydd Llun 2 Hydref 2017, teithiodd y Diffoddwr Tân, Paul Dyson, o Ddoc Penfro i'r Caribî i helpu gyda'r ymdrechion i leddfu effeithiau'r trychineb.\nYm mis Medi, roedd corwyntoedd Irma a Maria wedi taro ynysoedd y Caribî, nes bod cymunedau cyfan mewn angen difrifol am gymorth.\nMae Paul yn cymryd absenoldeb di-dâl o Wasanaeth Tân ac Achub Canolbarth a Gorllewin Cymru i weithio fel ymgynghorydd logisteg ar gyfer UK Aid, sy'n rhan o'r Adran Datblygu Rhyngwladol.\nYn ogystal â rhoi cymorth cyffredinol o ran yr ymdrech i leddfu effeithiau'r trychineb, prif dasg Paul fydd addysgu'r ynyswyr i ddefnyddio peiriannau a chyfarpar tân sy'n cael eu cludo i'r ardal yn rhan o'r ymdrech.\nMae Paul wedi gwasanaethu cymuned Doc Penfro fel diffoddwr tân am 20 mlynedd, ac o ganlyniad i'w rôl yn y Gwasanaeth Tân ac Achub, mae'n aelod o'r Gwasanaeth Chwilio ac Achub Rhyngwladol, a hefyd, yn fwy diweddar, Gwasanaeth Chwilio ac Achub y DU.\nNid hon yw ei daith gyntaf dramor. Yn 2010, cafodd Paul ei anfon i Haiti, yn rhan o ymateb y Gwasanaeth Chwilio ac Achub Rhyngwladol i'r daeargryn yno, ac yna i Japan yn dilyn tswnami 2011. Yn fwy diweddar, mae wedi bod yn gweithio fel ymgynghorydd i UK Aid.\nDywedodd Graeme Callan, y Rheolwr Gwylfa yng Ngorsaf Doc Penfro, "Rydym yn hynod falch o Paul a'r gwaith y bydd yn ei wneud allan yn y Caribî.\nMae'r lluniau ar y teledu o'r dinistr yn sgil y corwyntoedd yn rhai anodd edrych arnynt. Maent yn amlygu'r rôl bwysig sydd gan Paul a thimau lleddfu effeithiau'r trychineb i'w chwarae yno.\nRydym yn edrych ymlaen at ei groesawu'n ôl ar 20 Hydref, gan ei fod yn aelod hanfodol o'n criw yn Noc Penfro.\nMae Paul yn gwneud llawer iawn o waith ymgysylltu ag ieuenctid. Paul, ar y cyd â'r Rheolwr Gwylfa, Wayne Jarrett, a ddechreuodd y Cadetiaid Tân cyntaf yn Sir Benfro, ac maent yn dathlu eu 10fed blwyddyn eleni.\nMae hefyd yn gwirfoddoli gyda Gwobr Dug Caeredin, ac yn aml allan ar hirdeithiau, yn ystod ei amser ei hun, er mwyn helpu pobl ifanc i ennill y gwobrau."\nPob dymuniad da, Paul, oddi wrth bawb yng Ngwasanaeth Tân ac Achub Canolbarth a Gorllewin Cymru!


Cyhoeddi enillwyr cenedlaethol Cymraeg Gwaith – Golwg360\nCyhoeddi enillwyr cenedlaethol Cymraeg Gwaith\nEnwi Cyfoeth Naturiol Cymru’n Gyflogwr Cymraeg Gwaith y Flwyddyn\nCyfoeth Naturiol Cymru yw Cyflogwr Cymraeg Gwaith y Flwyddyn.\nYr wythnos hon, fe gyhoeddodd Cymraeg Gwaith, sy’n darparu hyfforddiant Cymraeg mewn gweithleoedd ledled Cymru, enillwyr eu gwobrau cenedlaethol ar gyfer 2022.\nMae’r cynllun, sy’n cael ei drefnu gan y Ganolfan Dysgu Cymraeg Genedlaethol, yn cynnwys cyfleoedd i ddysgu gyda thiwtor, cyrsiau hunan-astudio, cyrsiau codi hyder a chyrsiau wedi’u teilwra ar gyfer sectorau gwahanol.\nRoedd chwech categori eleni, a dyma’r rhai ddaeth i’r brig:\nRobert Easton – Coleg Llandrillo Menai (Dysgwr Lefel Mynediad)\nFiona Hennah – Coleg y Cymoedd (Dysgwr Lefel Sylfaen)\nAngelina Mitchell – ACT Training (Dysgwr Lefel Canolradd)\nMark Butler – Ysbyty Maelor Wrecsam (Dysgwr Lefel Uwch+)\nDr Lois Slaymaker-Jones (Tiwtor Cymraeg Gwaith y flwyddyn)\nCyfoeth Naturiol Cymru (Cyflogwr Cymraeg Gwaith y flwyddyn)\n“Cafwyd llu o enwebiadau eleni, pob un o safon uchel, ac yn dyst i boblogrwydd y cynllun ymhlith cyflogwyr a gweithwyr fel ei gilydd,” meddai Siwan Iorwerth, Rheolwr Cymraeg Gwaith y Ganolfan Dysgu Cymraeg Genedlaethol.\n“Mi oedd yn bleser darllen yr holl enwebiadau a chael dathlu llwyddiannau dysgwyr Cymraeg Gwaith ym mhob cwr o’r wlad.”\nAeth y wobr am y tiwtor gorau i Dr Lois Slaymaker-Jones, sy’n gweithio fel tiwtor ar gyfer Addysg Uwch / Addysg Bellach gyda Phrifysgol Cymru Y Drindod Dewi Sant.\nCafodd ei henwebu gan fyfyriwr yn ei dosbarth, a ddywedodd ei bod hi’n “bleser dysgu Cymraeg gyda Lois”.\n“Dw i’n hapus i wthio fy hun gan nad ydy Lois byth yn gwneud i mi deimlo’n wirion os ydw i’n gwneud camgymeriad – yn hytrach, mae’n egluro os nad ydy rhywbeth yn hollol gywir, fel y galla i ddysgu a chofio,” meddai un o’r rhai y bu’n eu dysgu.\n“Diolch iddi hi, dw i’n gobeithio y bydda i cyn bo hir yn ddigon hyderus i newid fy statws i ‘Siaradwr Cymraeg’ a helpu i gyrraedd y nod o filiwn o siaradwyr Cymraeg.”\nWrth dderbyn y wobr, rhannodd Lois beth oedd yn bwysig iddi hi wrth addysgu’r iaith i eraill.\n“Dw i’n hoffi pobol, a’r peth pwysig i mi yw empathi,” meddai.\n“Mae croesawu a chefnogi dysgwyr o bob cefndir i fwynhau dysgu’r Gymraeg wrth galon ein gwaith.\n“Nid yw’r daith iaith yn un gystadleuol ac mae’n bwysig bod ein myfyrwyr yn teimlo’n gyfforddus i ateb cwestiynau a pheidio poeni am gael pob dim yn iawn bob tro!\n“Dylai dysgu Cymraeg fod yn rhywbeth sy’n gwneud ein myfyrwyr yn hapus, ac sy’n ennyn eu hyder.”\nAeth y wobr yn y categori ‘Cyflogwr y Flwyddyn’ i Cyfoeth Naturiol Cymru.\n“Rydym yn falch iawn o fod wedi derbyn y wobr hon,” meddai Prys Davies, Cyfarwyddwr Gweithredol Strategaeth Gorfforaethol a Datblygu Cyfoeth Naturiol Cymru.\n“Rydym yn gweithio’n agos gydag aelodau o’r cyhoedd ym mhob rhan o Gymru ac mae’n bwysig bod ein staff yn gallu siarad yn newis iaith y bobol.\n“Rydym hefyd yn awyddus i weld cynnydd yn y defnydd o’r Gymraeg sy’n cael ei wneud yn fewnol.\n“Mae’r wobr hon yn arwydd o waith caled y tîm bach sy’n arwain ar waith dysgu Cymraeg o fewn y sefydliad.”\nMae manylion am yr holl enillwyr, a gwybodaeth am sut y gall cyflogwyr ymuno yn y cynllun, ar wefan y Ganolfan Dysgu Cymraeg Genedlaethol – dysgucymraeg.cymru.\nOnd mae statws Cymru ymhlith y 32 gwlad sydd wedi cyrraedd Cwpan y Byd yn unigryw, medd T. James Jones\nMwy o bobol yn cael eu troi allan o’u cartrefi yng Nghatalwnia nag yn unman arall yn Sbaen\nAr gyfartaledd, mae un person yn colli cartref bob 55 munud, ac mae un ym mhob pump o’r rhai sy’n cael eu troi allan yn byw yng Nghatalwnia


75 neges • Tudalen 8 o 8 • 1 ... 4,5,6,7,8\ngan Garnet Bowen » Mer 28 Ebr 2004 10:58 am\nOwain Llwyd a ddywedodd: O ran diddordeb, Garnet, yn dy farn dithau, be' di'r syniadau 'da iawn' sydd gen PNAC a be' di'r gwerthoedd wyt ti'n meddwl bod chdi'n eu rhannu efo nhw. Oes'na reswm dros feddwl bod 'democratiaeth' iddyn nhw yn fwy na rhyw fath o window dressing?\nFel dwi wedi ei nodi sawl gwaith mewn edefyn (hirfaith) arall, mi ydw i'n credu'n gryf fod gan wledydd "datblygiedig" gyfrifoldeb i ddefnyddio eu dylanwad a'u grym i geisio lledeanu democratiaeth a hawliau dynol drwy weddill y byd. Nid cynllun y PNAC ydi fy ffordd ddelfrydol i o geisio cyflawni hyn, oherwydd y pwyslais ar "values and interests". Ond mae'n well gen i Weriniaethwyr Americanaidd sy'n fodlon rhoi pwyslais ar ddemocratiaeth a "the cause of political and economic freedom abroad", na'r rhai sydd naill ai yn gwrthod ystyried y byd tu hwnt i ffiniau America, neu sydd ddim ond yn fodlon ystyried buddianau America, heb dalu sylw i'r gwerthoedd rhyddfrydol sy'n sylfaen i system wleidyddol y wlad.\ngan Owain Llwyd » Mer 28 Ebr 2004 11:59 am\nGarnet Bowen a ddywedodd: Ond mae'n well gen i Weriniaethwyr Americanaidd sy'n fodlon rhoi pwyslais ar ddemocratiaeth a "the cause of political and economic freedom abroad".\nA phwy ydi'r creaduriaid prin yma? Yn anffodus, dw i ddim yn dallt wyt ti'n sôn am PNAC yma neu beidio. Rhyddid gwleidyddol ac economaidd tramor? Dw i'n darllen hwnna fel 'gorfodi trefn wleidyddol sy'n gyfeillgar i neo-ryddfrydiaeth ar wledydd y mae eu llywodraethau'n rhy anystywallt i wneud hynny ar ein rhan', ond dyna ni. Mae gen i'r cofnod hanesyddol yn sail i feddwl hyn. Be' di dy ernes dithau o fwriadau sylfaenol anrhydeddus PNAC*?\nEfo pob parch, dw i'n dy weld di yn hynod o hygoelus yn hyn o beth. Mae fel taset ti'n barod i roid rhywfath o gydnabyddiaeth i unrhyw un efo acen Americanaidd pan fyddan nhw'n dweud mai achos 'democratiaeth' neu 'ryddid' sy'n eu sbarduno nhw.\n* o ddweud bod cynllun PNAC ddim yn ddelfrydol, dw i'n cymryd bod chdi'n meddwl eu bod nhw'n werth-chweil ond ddim yn berffaith. Ymddiheuriadau os ydw i wedi dy gam-ddallt di.\ngan Garnet Bowen » Mer 28 Ebr 2004 12:54 pm\nDyfynu o amcanion y PNAC ydw i uchod pan ydw i'n son am "political and economic freedom". Er mwyn deallt pam fy mod i'n gweld gwerth y PNAC, mae'n rhaid i chdi ystyried ei safbwynt o fewn cyd-destun syniadaeth geidwadol America. Yn draddodiadol, mae ceidwadwyr Americanaidd yn disgyn i mewn i un o ddwy garfan. Ar un llaw, mae nhw'n dueddol o fod yn gwbwl isolationist - yn ffyddiog bod America yn ddigon mawr a chryf i edrych ar ol ei hun, a fod polisi tramor yn rhywbeth di-angen. Neu, ar y llaw arall, mae nhw'n credu fod polisi tramor yn rhywbeth sydd ond yn bodoli i amddiffyn buddianau America, beth bynnag fo'r gost.\nMae'r PNAC yn symyd y ddadl yn ei blaen drwy roi rol ganolog i ddemocratiaeth a rhyddid gwleidyddol ym mholisi tramor America. Gellid dadlau fod hyn yn ymateb i "blowback", neu yn rhyw fath o gydnabyddiaeth o werth y syniad o hunan-les goleuedig. Ond beth bynnag fo'r rheswm, mae'r syniad o hybu democratiaeth yn ran o'r "project". Wrth gwrs fod amddiffyn buddianau America hefyd yn ganolog i'w syniadau, ond am unwaith, mae 'na gydnabyddiaeth fod cefnogi llywodraethau gormesol yn beth gwrth-gynhyrchiol i'w wneud. Ac mae hyn yn welliant sylweddol ar y syniadau a oedd yn cael eu harddel yn y gorffenol.\nTydw i byth yn debygol o gefnogi'r PNAC, ond mi ydw i'n rhannu rhai o'u hamcanion nhw, ac mi ydw i'n teimlo fod ei cyfraniad nhw i'r ddadl yn llawer mwy cadarnhaol na'r safbwyntiau ceidwadol traddodiadol.\ngan gwern » Sul 02 Mai 2004 2:55 pm\nBe di PNAC?\ngan Dan Dean » Sul 02 Mai 2004 3:05 pm\ngwern a ddywedodd: Be di PNAC?\nProject For The New American Century, llawn twats.


Bod yn ddoeth – Gronyn\nOn Medi 26, 2021 Medi 26, 2021 By gronyn\nGwell cyffesu ar y cychwyn, rhag i mi awgrymu dim yn wahanol, fy mod mor euog á neb arall.\nErs wythnosau, mae prinder gyrwyr lori wedi achosi trafferthion i siopau a busnesau. Clywyd darogan prinder bwyd a theganau at y Nadolig. Bu cryn sôn am y cynnydd ym mhris nwy. A chodwyd pryderon ynghylch y gaeaf caled a all fod o’n blaen ar sawl cyfrif. Daethom o bosibl yn ddigon cyfarwydd á silffoedd gwag ambell siop i beidio á mynd i banig, gan sylweddoli bod yna ddigon o fwyd ar gael hyd yn oed os nad oes cymaint o ddewis ag arfer. Ond fore Gwener plannwyd ym meddyliau pobl yr ofn y byddai tanwydd yn brin o fewn dim o dro, a chaed rhuthr mawr i’r gorsafoedd petrol a phawb am lenwi tanc y car cyn gynted á phosibl. Yr un fu’r stori yn lleol fel yng ngweddill y wlad a gwledydd eraill Prydain. A hyn oll er bod y cwmnïau tanwydd yn ein sicrhau nad oes brinder o gwbl. Ac fel yr awgrymais yn barod, bum innau’n euog o fynd fore Gwener i wneud fy rhan fach i o brysuro’r argyfwng.\nGo brin fod ar y rhan fwyaf ohonom a lanwodd danciau ein ceir ddiwedd yr wythnos angen yr holl danwydd ar hyn o bryd. Wrth gwrs, mi fyddem i gyd yn cyfiawnhau’r rhuthr i brynu trwy ddweud mai bod yn ddoeth yr oeddem. Does neb ohonom am fod heb danwydd, siŵr iawn! Ond tybed faint ohonom a fodlonodd ar brynu ychydig neu ddigon er sicrhau bod digon ar ôl i bawb arall? Yn euog braidd y dois i adref, er gwybod i mi wneud yn gall.\nDoedd dim euogrwydd ynghlwm wrth fodlonrwydd a challineb y pum geneth a lanwodd eu lampau ag olew ar gyfer y briodas yn un o ddamhegion Iesu Grist (Mathew 25:1-13). Nid nhw oedd ar fai am y prinder olew yn lampau’r pum geneth arall. A does gan yr Iesu ddim ond clod iddynt am ofalu bod eu lampau’n llawn fel y gallent aros am ddyfodiad y priodfab a bod yn barod ar gyfer y wledd briodas. Collodd y pum geneth arall y briodas am iddynt orfod mynd i brynu olew a methu á dod nôl mewn pryd.\nAm ‘deyrnas nefoedd’ y mae’r ddameg hon yn sôn, a chyngor Iesu ar y diwedd yw: ‘Byddwch wyliadwrus gan hynny, oherwydd ni wyddoch na’r dydd na’r awr’ (25:13). Bod yn ddoeth yw bod yn barod ar gyfer y ‘dydd a’r awr’ sydd i ddod, er na ŵyr neb pryd y daw. Ond pa ddydd ac awr? Mae cyd-destun y ddameg yn Efengyl Mathew yn dangos yn gwbl eglur mai at ddydd Ailddyfodiad Iesu Grist a Dydd Barn y cyfeirir yma. A neges y ddameg yw bod angen bod yn barod ar gyfer y Dydd hwnnw. Bod yn gall ydi troi at yr Arglwydd Iesu Grist ac ymddiried ynddo i’n gwneud yn barod ar gyfer wynebu Duw a’i farn gyfiawn yn Nydd y Farn. Mae’r dydd ofnadwy hwnnw’n wynebu pawb, beth bynnag eu cred neu ddiffyg cred. Addewid yr Efengyl yw y bydd Crist yn achubydd i bawb a gredodd ynddo, ac yn ’ateb yn eu lle’. Bod yn gall ydi credu ynddo.\nCliciwch yma https://gronyn.wordpress.com/gronyn/ i fynd at rifyn diweddaraf Gronyn – Dydd Sul, 26 Medi 2021\nOedfa dydd Sul, 19 Medi 2021 – Y Parchg Dafydd Job, Bangor


Canolfan Newyddion - Ymchwilio i anghydraddoldeb byd-eang\nYmchwilio i anghydraddoldeb byd-eang\nRhai o’r Sefydliad Datblygu ac Anghydraddoldeb a oedd yn bresennol ym Mhrifysgol Brown. Mae Roderick Galam yn y rhes flaen, yr ail o’r dde.\nMae Myfyriwr Gwyddorau Cymdeithasol Ôl-raddedig, Roderick Galam, wedi bod yn cymryd rhan yng Nghyrsiau Hyfforddi Ymchwil Uwch Brown International, trwy garedigrwydd Prifysgolion Santander.\nRoedd astudiaethau ymchwil Roderick yn ymwneud â mudo llafur rhyngwladol o safbwynt y rhai sy’n cael eu "gadael ar ôl", yn enwedig gwragedd morwyr Ffilipinaidd. Roedd y Cwrs Hyfforddi Datblygu ac Anghydraddoldeb, a gynhaliwyd ym Mhrifysgol Brown yn Rhode Island, UDA, yr haf hwn yn ymddangos yn fforwm delfrydol i ddatblygu rhai o’r cwestiynau a oedd ganddo.\nCynhelir Cyrsiau Hyfforddi Ymchwil Uwch Brown International bob haf, â chefnogaeth Prifysgolion Santander er mwyn dod ag ymchwilwyr ac ymarferwyr ifainc at ei gilydd i drafod materion byd-eang sydd ag angen sylw brys. Bu’r Cwrs Hyfforddi Datblygu ac Anghydraddoldeb yn ymchwilio i effaith anghydraddoldeb ar ddatblygu ar draws rhanbarthau deheuol y byd.\nMae cael eich dewis ar gyfer y Cyrsau yn gystadleuol dros ben; cafwyd 1500 o geisiadau ar gyfer 250 o leoedd ar y pedwar cwrs a gynhaliwyd yr haf hwn. Cyflwynodd Roderick argymhelliad ymchwil a oedd yn seiliedig ar ei waith maes yn Ynysoedd y Ffilipinau. Roedd wedi gweld sut mae llawer o bysgotwyr sy’n cael eu recriwtio i weithio ar longau rhyngwladol yn cael eu hecsbloetio a’u cam-drin, ac yn aml yn cael eu gollwng yn Taiwan heb gael eu talu. Nod argymhelliad Roderick oedd archwilio ymhellach i weld sut gallai pysgotwyr a’u teuluoedd ailgodi eu bywydau ar ôl profiadau o’r fath, yn aml heb unrhyw gymorth gan y llywodraeth.\nRoedd Roderick, Cymrawd Ôl-raddedig Nippon yng Nghaerdydd, yn un o ddim ond deugain a ddewiswyd i gymryd rhan yn y Cwrs. Bu’n mynychu darlithoedd gan academyddion rhyngwladol ar sawl agwedd ar ddatblygu ac anghydraddoldeb Hefyd, bu gweithdai yn archwilio’r argymhellion ymchwil yn fanwl. Yn achos Roderick, arweiniwyd y gweithdy gan yr Athro Gianpaolo Baiocchi o Brifysgol Brown a’r Athro Tania Li o Brifysgol Toronto.\nDywedodd Roderick: "Cefais gyfle gwych i gwrdd â llawer o bobl wahanol o Ewrop, Asia, Affrica ac America Ladin ac i ddysgu ganddyn nhw. Cafwyd gan y cyfranogion a’r cydgysylltwyr ddadlau brwd, ymroddedig, angerddol ond colegol ynglŷn â materion sy’n ymwneud ag anghydraddoldeb.\n"Rhoddodd y Cwrs gyfle i mi gwrdd ag awdur rwy’n ei edmygu’n fawr, sef Matthew Gutmann, sydd yn awr yn is-lywydd materion rhyngwladol ym Mhrifysgol Brown. Hefyd, cefais gyfle i gwrdd â Chinua Achebe, awdur a deallusyn uchel ei barch o Affrica yr wyf wedi darllen ei nofelau."\nMae Roderick newydd gyflwyno ei draethawd ymchwil, ac mae’n gobeithio y bydd y profiad ar y Cwrs yn gymorth iddo ar gyfer ei yrfa ymchwil yn y dyfodol. Dywedodd: "Cefais fy nghyflwyno i lawer o awduron, syniadau, safbwyntiau a methodolegau ymchwil mewn disgyblaethau eraill. Rwy’n bwriadu darllen mwy am y ‘dull cymharol is-genedlaethol’ oherwydd credaf y bydd yn ddefnyddiol iawn i mi. Gwnes gysylltiadau da mewn sawl rhan o’r byd a chredaf fod yna gyfle i gydweithio yn y dyfodol."\nMae Prifysgolion Santander yn fenter fyd-eang unigryw i gynorthwyo addysg uwch fel modd i ddatblygu cymdeithas a’i gwneud yn llewyrchus. Erbyn hyn mae 900 o brifysgolion mewn 14 o wledydd, gan gynnwys Caerdydd, yn aelodau o rwydwaith Prifysgolion Santander.


Llwybr Clough Williams-Ellis\nRydych chi yma: Cartref/ Archwilio/ Llwybr Clough Williams-Ellis\nGwerthfawrogi trysorau pensaernïol sy’n gysylltiedig â’r pensaer o fri a’r dylunydd, Clough Williams-Ellis.\nGan gychwyn yn Llanystumdwy, bydd mynd am dro o gwmpas y pentref yn datgelu sawl enghraifft ddifyr o waith Williams-Ellis. Mae’r tir caeedig a’r giât haearn o amgylch bedd y Prif Weinidog David Lloyd George yn fan cychwyn da (cartref plentyndod Lloyd George oedd y pentref ac yno y bu farw hefyd). I Gapel Moreia nesaf, sy’n dyddio nôl yn wreiddiol i 1866, a gafodd ei ailadeiladu yn ôl dylanwad dyluniad Celf a Chrefft Williams-Ellis ym 1936 yn dilyn tân.\nCyn i chi adael Llanystumdwy, ewch i weld giatiau Amgueddfa Lloyd George a ffenestr y llyfrgell yn Nhŷ Newydd (cartref olaf Lloyd George), cafodd y ddau beth eu dylunio gan Williams-Ellis. Ewch i'w gwefan i gael golwg ar eu digwyddiadau a’u rhaglen ddiweddaraf. Os oes gennych amser, gallwch gael lluniaeth yng nghaffi Morannedd petaech yn stopio yng Nghricieth, perl Art Deco a ddyluniwyd gan Williams-Ellis ym 1948 ac sydd wedi’i leoli ar y promenâd.\nPentref Llanfrothen yw’r lleoliad ar gyfer tŷ gwledig Williams-Ellis, Plas Brondanw, a gafodd ei adfer a’i addasu ganddo ar ôl iddo ei etifeddu gan ei dad. Ystyrir y gerddi yma fel un o greadigaethau gorau’r pensaer amryddawn. Drwy gydol ei oes hir, parhaodd i ymestyn y rhodfeydd, gyda’u golygfeydd godidog o’r mynyddoedd.\nOs ydych eisiau teithio ymhellach, gyrrwch ar hyd yr arfordir i Rhiw ac ewch i ymweld ag eiddo’r Ymddiriedolaeth Genedlaethol, Plas yn Rhiw. Ar un adeg, bu’n eiddo i’r tair chwaer Keating a oedd yn gyfeillion i Williams-Ellis. Adferwyd y tŷ hwn o’r ail ganrif ar bymtheg ganddo ar gyfer y Keatings ym 1938.\nNi fyddai unrhyw daith am Clough Williams-Ellis yn gyflawn heb ymweld â’i gampwaith enwocaf – Portmeirion. Creodd ei bentref delfrydol i fod yn debyg i’r trefi Eidalaidd yr edmygai gymaint, gan agor i ymwelwyr ym 1926. Gyda gerddi trawiadol, gwestai a chaffis, mae Portmeirion yn fyd hudol unigryw.\nTy Newydd Portmeirion\nMae Amgueddfa Lloyd George, Capel Moriah a Ty Newydd yn Llanystumdwy oddi ar yr A497 rhwng Cricieth a Pwllheli. Morannedd Café ar y ffrynt yn Cricieth. Plas Brondanw yn Llanfrothen oddi ar yr A4085. Portmeirion oddi ar yr A497 i'r de o Borthmadog. Plas yn Rhiw wedi ei arwyddo oddi ar y B4413 i Aberdaron.\nCapel Moriah i'w gweld o'r tu allan - ddim ar agor fel arfer. Ty Newydd yn cael ei redeg gan Lenyddiaeth Cymru.\nRhif Cyfeirnod Grid Llawn: Amgueddfa Lloyd George SH 476385 Mapiau Landranger yr Arolwg Ordnans: 123, 124\nPlas yn Rhiw Maenordy hyfryd gyda gardd a golygfeydd gwych